Al labour-douar d’ar beizanted ! - Spered ar vro - Le Télégramme\nAl labour-douar d’ar beizanted ! Réservé aux abonnés\nProduiñ laezh bio a ra Charlotte Kerglonou e Esse. (Foto Julien Meffre)\nO terc’hel tiegezh emañ Charlotte Kerglonou, mouezh ar sindikad « Confédération paysanne » eo ivez.\nKregiñ a ra da vezañ kraz ar maezioù. Emaomp e Esse, e gevred Il ha Gwilen. Parkeier bras-mat a zo rak amañ eo bet pilet ar muiañ ar c’hleuzioù en departamant e-keñver an adlodennañ.Du-se emañ staliet Charlotte Kerglonou, un leonadez eus an arvor. « Me ‘moa c’hoant d’ober studioù labour-douar, ma zud, ne felle ket dezho » eme an hini zo bet desavet e-barzh un atant. Aet eo d’ober ur BTS produiñ loened e lise Le Rheu : « daou vloavezh dreist e oa ». Hag hervez ar pezh a gont e oa pouezus d’he zud chom hep mont e-barzh ul lise prevez kar re strizh e vije bet spered an deskiñ. Da c’houde he studioù eo aet ar plac’h yaouank da erlec’hiañ labourerien douar war meur a diegezh. E-giz-se he doa graet anaoudegezh gant he fried : « e 2011 hon eus adkemeret war-lerc’h tud ma gwaz » eme Charlotte.\n« Desket ’meus ober gant ar geot »\nMes ne oa ket plac’h Lambaol- Gwitalmeze evit heuliañ hent kozh al labour-douar conventionnel. « E 2015, eo bet fin ar c’hotaioù-laezh, diaes-kenañ eo bet ». D’ar poent-se e veze « prenet tout ganeomp evit bouetañ ar chatal », ha neuze eo deuet poent cheñch penn d’ar vazh : « desket’m eus ober gant ar geot, hiziv an deiz hon eus tri hektar ha tri-ugent e geot tout ». Ouzhpenn-se e chom rezonapl-kaer an traoù gant eizh buoc’h hag hanter-kant. Peadra da dremen seder ar sec’hor-kriz : « Ni zo e miz Even hag hon eus dastumet a-walac’h a c’heot, peadra da vagañ ar saout evit peurrest deus ar bloaz.\nDa gentañ, pa z eo erru war he atant e Esse, n’eo ket bet ken aes-se, da vezañ en em gavet pell a-walc’h deus he c’hornad a-orin « aet on buan a-walac’h e-barzh « La conf’ paysanne », vad a ra kaout mignoned gant ar memes sell war al labour douar ».\nMet n’he deus ket c’hoant ar sindikalourezh yaouank, mouezh aotreet Conf’ 35, da rein kentelioù d’ar re all : “ha pa vezomp darn vrasañ deusouzhomp e bio, ar pezh a zifennomp da gentañ zo ul labour-douar peizant.”\n« N’eo ket aes cheñch an traoù »\nHervez Charlotte e ya goustadik ar cheñchamantoù e spered ar beizanted : « dav e diskouez d’ar re all e labourer tenn ha n’eo ket aes cheñch an traoù ». Da skouer, n’eus ket keit zo, ar plac’h yaouank he deus divizet lezel al leuioù da vont gant o mammoù : « pa gomzez gant labourerien-douar kozh e komprenez e veze graet ‘mod-se, bremañ ‘vez ket graet mui », kuit dezhi da vezañ kemeret e-giz ur feneantez !\nForzh penaos ne gav ket hir he amzer ar sindikadourez yaouank ; « prezidantez ar SIAP on ivez ». Gouestlet eo ar gevredigezh-se d’ar beizanted c’hoant ganto d’en em staliañ. Ouzhpenn eo dilennet ar plac’h yaouank e kambr al labour-douar « e-barzh komision an debrerien geot ha PAC ». Difenn a ra he mennozhioù resis war ar labour-douar.\nMod pe vod n’he deus ket Charlotte nec’h da lavaret he soñj : bet he deus telefonet da France Inter evit sevel ur goulenn digant Julien Denormandie, ministr al labour-douar. Ha ken interesant ez eo bet da c’houde eo bet kinniget da plac’h Lambaol sevel an « 13-14 » war-eeun deus he ziegezh !\nGerioù dies/ mots difficiles :\nGevred : Sud est\nProduiñ loened : production animale\nErlec’hiañ : remplacer\nMouezh aotreet : porte-parole\nGouestlet : dédié\nDilennet : élu\nEn français/e galleg\nCharlotte Kerglonou est à la tête d’un élevage de vaches laitières à Essé, en Ille et Vilaine. À rebours des conseils de sa famille, elle tenait absolument à faire une formation agricole. Après le lycée agricole du Rheu, la jeune Léonarde a repris, avec son compagnon, la ferme familiale. Ils ont entrepris la conversion en bio de l’élevage en s’appuyant sur une alimentation quasi exclusivement composée d’herbe. Par ailleurs, Charlotte est très investie dans le syndicat « Confédération paysanne » dont elle est la porte-parole pour son département.\nélevage laitier bio


Pajenn:Marigo - Buez ar Saent.djvu/373 - Wikimammenn\nPajenn:Marigo - Buez ar Saent.djvu/373\nreomp-ni o lesennou ? En em soumeti a reomp-ni d’o ordrenançou ?\nConsideromp Doue e personaich hor Superioret ; oboissomp dezo evel da Zoue memes ; eus anezo eo en deus lavaret an Autrou-Doue : Piou bennâc ho chezlaou am chezlaou-me ; piou bennâc ho tispris am tispris me.\nAn tregontvet devez a viz Maë.\nAr Sant-mâ guinidic a vro sav-heaul, ne voa quet quent deut an oad da Frecanti ar bed, ma teuas da aznaout ar vanite ac ar fragilite anezàn. Ar brud eus an Hermitet pere a gundue ur vuez quen edifiant en Egypt, a inspiras dezâ ar c’hoant d’o guelet, ac an desir d’o imita.\nGoude m’en devoa admiret an dud extra-ordinal-ze, ar burzudou-ze a binigen, e pedas unan anezo d’e guemeret evit e zisquib. An Tad oc’h he velet quer yaouanc, a c’houlennas diganta petra ree dezàn dont en deserz, pe intantion en devoa ; ar ræson am digaç-me amâ, a respontas Isaac, eo ar memes pehini en deus o tigacet-hu, va zad : tec’het ha rân dious ar bed pehini so leun a zangerou evit ar silvidiguez ; hac e teuàn en deserz evit conservi an innocanç : guir eo ez oùn yaouanc, mæs dre-ze memes e pellaàn dious ar bed e pelec’h en em goll ar yaouanctis dre ar goal exempl. An Tad en recevas neuse, oc’h esperout e teuzze e Zisquibl da veza souden e væstr er vuez spirituel. Isaac ha brofitas quement en effet en ur scol quer mad, ma teuas dindan tri miz da veza par d’ar re santela eus an deserz ; tremen a ree gant e dad spirituel an darn-vuya eus an deiz ac eus an nos o vedita var guirioneou bras eus hon Religion ; ac e roe an nemorant amser eus an deiz d’al labour eb interrompi e oræson ; rac en ur labourat e ree da\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/373&oldid=134491 »


Pajenn:Koñchennoù eus Bro ar Ster Aon.djvu/83 - Wikimammenn\nPajenn:Koñchennoù eus Bro ar Ster Aon.djvu/83\ntoull ar gornandoned\nDaoust ha piou eta e grede mont er-maez da vale dre eun amzer ken divalo ?\nHa Laou digeri.\nOuz sked eul luc’hedenn ec’h anavezas Katell goz. Ober a reas raktal sin ar groaz, rak Katell goz he devoa ar vrud da veza eur sorserez, abalamour ma n’he devoa ti ebet.\nSoñj a zeuas d’ezañ da gas anezi kuit ha da serri an nor outi, met e galon vat a voe trec’h d’e reuñkeun (doñjer, euz), ha neuze, komz Jezuz a oa en e spered :\n« Me a oa hep ti, ha digemeret hoc’h eus ac’hanoun. »\nHag heñ lavarout d’ezi dont tre.\nGleb-dour-teil he zruilhou, ar baourez a ya d’azeza war an oaled. Kridienn a zo gant he izili, kloka a ra he dent.\nAnnaig, truez leiz he c’halon, a c’houez c’hoaz eun tammig tan raden sec’h. Ha Kastell goz a astenn he daouarn askornek a-us d’ezañ. An tan-se, tan roet d’eur paour gant eur paour, a laka he zal da ziroufenna eun nebeud, hag hi a ra van da vousc’hoarzin gant he muzellou glas.\nAr vugale, tamolodet (dastumet) en dro d’o mamm a sell ouz ar vaouez paour, ha strafuilhet int.\n« Diwezat edoc’h war an hentou, ha koulskoude eo divalo an amzer, » eme Laou.\n« Divalo tre eo hag, evelato, den-all ebet nemedoc’h n’en deus digoret e zor d’in. Bet oun o skei war zor ar Gwerzig a zo d’ezañ kement park a zo amañ, tro-war-dro. Kaset en deus ac’hanoun kuit ha tamallet oun gantañ beza sorserez. Ma ! gwelout a ray hag heñ ez oun-me eur sorserez ! gwelout a ray ma rank evit-se lakaat e chas war va lerc’h ! »\nDaoulagad an hini goz a sav tan ar gasoni enno dre ma lavar ar c’homzou-se. Ma klask Laou lakaat he c’halon da deneraat ; hi avat ne selaou ket.\n« Ya ! ya ! » emezi, « va enebourien a ranko paea kement o deus graet d’in ! Met ar re a ra vad d’in, me a oar ober vad d’ezo ivez. Me a heuilh c’hoaz al lezenn goz : lagad evit lagad ! »\n« Pardonit, » eme Laou.\n« Lezit ac’hanoun ganto. Roit d’in, mar plij, eun tamm plouz da c’hourvez amañ henoz en ho ti. N’hoc’h eus netra ebet da goll. »\nEur voudenn c’hoaz en tan, lavaret ar pedennou, hag an dud da gousket.\nHuñvreou kaer a reas Laou hag Annaig. Ar baourez koz a\nAdtapet diwar « https://br.wikisource.org/w/index.php?title=Pajenn:Koñchennoù_eus_Bro_ar_Ster_Aon.djvu/83&oldid=148237 »\nKemmoù diwezhañ degaset d'ar bajenn-mañ d'an 14 Kzu 2018, da 19:04.


Pleg-mor Ginea - Wikipedia\nPleg-mor Ginea zo ul lodenn eus ar Meurvor Atlantel, er c’hornôg da Afrika.\nPleg-mor Ginea, gant an aridennad inizi stummet gant menezioù-tan kozh.\nEno en em groaz hedredenn Greenwich (an hedredenn 0) hag ar c’heheder (ledredenn 0). Bevennet eo ar pleg-mor, e tu an donvor, gant ul linenn a ya eus beg Palmas e Liberia da veg Lopez e Gabon, well-wazh. En-dro dezhañ e kaver Aod an Olifant, Ghana, Togo, Benin, Nigeria, Kameroun, Ginea ar C'heheder ha Gabon, hag en e greiz São Tomé ha Príncipe hag inizi Ginea ar C'heheder (Bioko hag Annobón).\nE-touez ar stêrioù en em daol e pleg-mor Ginea e c’haller menegiñ an div vrasañ anezho : an Niger hag ar Volta. Daou vae bras zo : Bae Benin ha Bae Bonny (pe Pleg-mor Biafra), rannet gant delta ar stêr Niger.\nDont a ra anv ar pleg-mor eus an anv a veze roet gwechall, e yezhoù Europa, d’ar broioù zo a-hed an aod : Ginea Uhel a veze graet eus an douaroù en norzh d’ar pleg-mor ha Ginea Izel eus ar re er reter. Chom a ra roudoù eus kement-se en anvioù stadoù zo : Ginea, Ginea-Bissau ha Ginea ar C'heheder.\nPleg-mor Ginea a gaver forzhik tireoul en e zonder, evel ma kaver ivez e delta ar stêr Kongo pelloc’h er su.\nAdtapet diwar « https://br.wikipedia.org/w/index.php?title=Pleg-mor_Ginea&oldid=1469282 »\nDernière modification le 4 Ebr 2013, à 17:53


Hentennoù da zeskiñ brezhoneg - Wikipedia\nHentennoù da zeskiñ brezhoneg\nAbaoe an XXvet kantved e kaver hentennoù da zeskiñ brezhoneg. Renket int amañ hervez ar bloavezhioù embann. A-nebeudoù e vo klokaet ar roll. Ne vo kavet na geriadur, na yezhadur na levr diwar-benn ar rannyezhoù er roll-mañ.\n1.1 A-raok an Eil Brezel-bed\n2 XXIañ kantved\n1907 : Le mémento du bretonnant, Tangi Malmanche\n1909 : La langue bretonne en 40 leçons, Frañsez Vallée, embannadur kentañ, Moulerezh Sant-Guilherm, Sant-Brieg\n1932 : Cours élémentaire de breton, Roparz Hemon, Roazhon (ASIN: B0000DV9R9)\n1941 : Me a zesk brezoneg, Visant Seite, Ugen ; adembannet e 1942\n1942 : Méthode rapide de breton, Roparz Hemon, (ASIN: B0000DUM0V)\n1944 : Le breton par l’image, Visant Seite ; eilvet embannadur gant Emgleo Breiz, 1962\n1949 : Yéz hon Tadou, Visant Seite ha Laurent Stephan.\n1954 : Cours élémentaire de breton, Roparz Hemon, Al Liamm (advoulladur kempennet levr 1932) ; advoullet e 1967 hag e 1975 (ASIN : B0000DRE3H)\n1955 : Komzom, lennom ha skrivom brezoneg – Kentañ lodenn, Jean Tricoire ; adembannet teir gwech ; diwezhañ embannadur e 1983, gant Emgleo Breiz\n1957 : Deskom brezoneg, gant L. Stefan, skeudennooù gant Pêr Peron, Fondation Culturelle Bretonne / Emgleo Breiz, Brest ; adembannet e 1996 gant Emgleo Breiz, (ISBN 978-2-9008-2896-1)\n1963 : Komzom, lennom ha skrivom brezoneg – Eil lodenn, Jean Tricoire, Emgleo Breiz\n1972 : Herve ha Nora, pevar levrig embannet dre offset da gentañ ; daou levr moullet goude\n1972 : Brezhoneg buan hag aes , Pêr Denez, Omnivox ; adembannet meur a wech, hag ivez en alamaneg, esperanteg, katalaneg, saozneg\n1975 : Le breton par les ondes, Visant Seite, levrenn 2\n1975 : Le breton sans peine, Fañch Morvannou, Assimil, teir levrenn ; embannadur diwezhañ e 1995.\n1979 : Le Breton parlé - Vannetais, Meriadeg Herrieu, embannet gant Bleun-Brug Bro-Gwened.\nWar-dro 1980 : Selaou, selaou, Mona Bouzeg. Embannadur kentañ gant Skol an Emsav, eil embannadur gant Staj brezhoneg Koad-Pin.\n1987 : Ar brezhoneg er skolaj : etre dec'h hag arc'hoazh, gant Frañsez Favereau, Skol Vreizh\n1990 : Komzom, lennom ha skrivom brezoneg – Trede lodenn, Me a gomzo brezoneg, Jean Tricoire\n1993 : Nouvelle méthode de breton - Hent nevez d'ar brezhoneg, Frañsez Kervella, embannadurioù Ouest-France, Roazhon.\n1993 : Ar brezoneg dre zelled, kleved, komz ha lenn, Yann an Du, Ar Helenner/Ar Skol Vrezoneg.\n1997 : Ni a gomz brezhoneg, Mark Kerrain, TES. Gant CD.\n2005 : Brezhoneg Prim ha Dillo, Yann-Bêr Kemener, Skol Vreizh, Montroulez\n2009 : Le breton pour les nuls, Herve Bihan, Gwendal Denez, Martial Ménard, embannadur kentañ, First, Pariz (ISBN 978-2-7540-1240-9) ; adembannet e 2016 (ISBN 978-2-7540-8514-4)\n2011 : Le breton de poche - Guide de conversation, Divi Kervella, Assimil , Pariz\n2012 : Brezhonegomp !, Tugdual Kalvez, Skol-Uhel ar Vro\n2013 : Parler breton comme un Breton, Erwan Hupel, Ixelles éditions ; ouzhpenn 2 000 tro-lavar a vremañ\n2014 : Le breton pour les nuls, Erwan Hupel, eil embannadur, First, Pariz. Memes anv evel hini 2009, gant oberourien all.\n2015 : Le breton en cinq minutes par jour, Mark Kerrain, ti-embann First, Pariz\n2016 : Le breton – brezhoneg, Divi Kervella, Assimil, Pariz (ISBN 978-2-7005-8082-2)\n2017 : Hentenn Oulpan, Nikolaz Davalan, Skol an Emsav. Teir levrenn gant CD. Adembannadur.\nLevrioù diwar-benn ar brezhoneg komzet\nYezhadurioù ar brezhoneg\n↑ Ne oa ket bet embannet gant Emgleo Breiz, marteze peogwir ne oa ket skrivet e falc'huneg, met er skritur a oa bet kemmet e-kerzh bodadegoù er bloavezhioù 1972-76 (braw, assurañs, passianted, poent eo, ur c'hamarad, n'eus ket awalc'h).\n↑ Université Rennes 2\n↑ Levr + 4 x CD kleved + 1 x CD MP3.\nAdtapet diwar « https://br.wikipedia.org/w/index.php?title=Hentennoù_da_zeskiñ_brezhoneg&oldid=1855552 »\nKemmoù diwezhañ degaset d'ar bajenn-mañ d'an 7 Du 2019, da 20:19.


Pajenn:Morvan - Buez ar Zent, 1894.djvu/255 - Wikimammenn\nPajenn:Morvan - Buez ar Zent, 1894.djvu/255\n7 a Ebrel\nsant aphraat, ermit\nar seizved devez a viz ebrel\nAphraat a ioa ginidik euz ar Pers. He dad hag he vamm a ioa paianed, hag hen a oue savet ive e relijion he dud. Mes bez en devoue ar c’hras digant Doue da anaout ar virionez euz ar relijion gristen, ha kerkent e kuiteaz he vro evit mont da eur vro all el leac’h ma vije easoc’h d’ezhan ober he zilvidigez. En em denna a eure enn eunn tiik bihan e kichen Edes, er Mesopotamii, hag eno e tremene he amzer o labourat da c’hounit he dammik boued, o pedi Doue hag oc’h ober pinijenn.\nEvel eur jardiner mad a zo aketuz da c’houennat he jardin ha da laza ar melfed hag ann amprevaned all a zebr he legumach, evelse ive Aphraat a boanie heb ehana da zisc’hrizienna ann techou fall euz he galoun ha da vouga ar goall ioulou euz he gorf. Heb dale, ar brud euz he zantelez a reaz da galz a dud dont d’he gaout evit goulenn kuzul diganthan pe en em erbedi d’he bedennou. Mes ann dra-ze ne blije ket d’ezhan; aoun en doa da goll ar zonj euz a Zoue o kaozeal re gant ann dud, ha setu perak ez eaz da guzat enn eunn ermitach all tost da Antioch.\nHogen, kaer en devoue, he zantelez hen diskuillaz adarre enn he ermitach nevez, ha muioc’h choaz a dud a deue di d’he velet eget na’z ea d’he ermitach kenta. Aphraat a gomze d’ann holl euz a Zoue, hag a roe da bep hini ann aliou a veze dioc’h he zoare; mes ne gemere morse netra digant den. Evit ac’hano, n’en doa ezomm a nemeur a dra; rak beva a rea divar bara ha dour, nemed enn he gozni e tebre, ouspenn, eunn nebeut louzeier glaz. Eur pallenn blansounet a zerviche dezhan da vele, ha ne zouge nemed eur zae c’hroz ha n’e devoa liou ebed, pell a ioa.\nEunn devez, eunn den a renk huel, he hano Anthem,\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/255&oldid=137443 »


Kenwerzh ar boued e Breizh en XVIIIvet kantved | Becedia\nKenwerzh ar boued e Breizh en XVIIIvet kantved\nVideo kinnig ar sujed : an XVIIIvet kantved, un oadvezh aour evit kenwerzh ar boued e Breizh ?\nAl lezioù-barn koñsuled\nYann Toudig, un ispisour a Vro-Dreger\nAozer : Sklaerenn Scuiller / Gwengolo 2021\nDiwar ar studioù a-zivout ar c’henwerzh bras hag al lignezioù marc’hadourien, ar skeudenn hon dez eus ar c’henwerzh e kantved ar Sklêrijenn zo hini un « XVIIIvet kantved kaer », douget gant an trafik en trevadennoù ha merket gant kresk ar porzhioù bras. Brav ar skeudenn-mañ eta, koulskoude n’eo ket tout an traou a weler warni. Ar vevañs an hini eo an dalc’h pennañ evit ar c’henwerzh, e Breizh koulz hag er rest eus ar rouantelezh, ha seul vuioc’h a se evit kenwerzh ar boued. Pourveziñ greun a-walc’h d’an dud, sed aze ur preder a rank Stad ar roue soursial dalc’hmat outañ, hag ivez ur sujed a ren-dael etre ar fiziokrated chikanus. E-skeud-se, kig, pesked, gwin, frouezh, legumaj ha marc’hadourezh ispisiri a vez kavet bemdez war palieroù ar boutikoù pe war stalioù ar foarioù hag ar marc’hadoù. En hent a gas ar bouedoù-se eus ar broduerien d’an didailherien avat, e kemer perzh un niver bras pe vrasoc’h a hanterourien. Kement ha kompren e-barzh ar mod ma laboure an holl dud-se, tudigoù anezho alies, emañ diellaouegoù al lezioù-barn koñsuled e-touez ar mammennoù spletusañ peogwir e kaver enno enklaskoù diwar-benn ar c’henwerzh ha teuliadoù freuz-stal pe fouet-boutik.\nUr c’henwerzh breizhat liesseurt-tre\nEn e Dictionnaire universel de commerce e skrive Savary des Bruslons penaos e oa daou seurt kenwerzh en XVIIIvet kantved e Breizh : « hini ar varc’hadourezh a zo a orin eus ar vro pe a vez aozet enni, hag hini ar varc’hadourezh a vez degaset di ». Ar bouedoù eo bras o ferzh er c’henwerzh-se. Kerkent hag er Grenn-Amzer e vez gwerzhet gant Breizh da ziavaez-bro an edoù, an holen, an amann hag ar gwin a vez produet a re ganti. Chatal a vez savet e Breizh ivez, a gas en-dro buhez ar foarioù hag ar marc’hadoù, ha buhezek eo ar pesketaerezh ouzhpenn-se. Abaoe pell e erru gwin Bourdel e porzhioù Breizh ivez, hag abaoe ar XVIIvet kantved e erru eno moru eus an Douar-Nevez ha bouedoù o tont eus an trevadennoù. Ar re-se a ray ul lodenn vat eus fortun ar vro en XVIIIvet kantved. E-keñver talvoudegezh, ar c’hafe, ar c’hakao hag ar sukr a sav da ouzhpenn 50% eus ar varc’hadourezh dilestret e Breizh etre 1749 ha 1754, ar pep brasañ en Naoned. Un darn hepken eus ar bouedoù-se en em gav war an daol e tiez ar Frañsizien avat. Adkaset e vez pelloc’h tost un hanter eus al lestradoù sukr, da skwer. En holl, ar bouedoù deuet eus an trevadennoù a sav o zalvoudegezh da ouzhpenn 30 % eus ar marc’hadourezh a guita ar broviñs war-zu an estrenvro (an Holland hag ar Mor Baltek peurgetket). Koulskoude, daoust d’ar bouedoù tramor ha da genwerzh an trevadennoù dre vras sikour a-benn ma vefe un nemorant e-barzh balañs ar c’henwerzh e porzhioù Breizh, ne vez ket distroadet ganto evit afer-se al lien, a chom c’hoazh ar madoù ezporzhiet ar muiañ d’ar mare-se. Naoned, a oar degemer ar batimantoù erruet eus an Antilhez, hag An Oriant, a gustum reiñ bod da listri Kompagnunezh an Indez adalek 1734, a zo er penn a-raok evit ar c’henwerzh tramor.\nMet n’eo ket a-walc’h gwelet an eskemmoù marc’hadourezh er porzhioù bras hag er c’henwerzh etrebroadel : perzh an trafikoù lec’hel ha penn-da-benn da Vreizh dre an hentoù-mor a ranker sellet outo ivez.\nTremeniri stank a-hed an arvor\nSkignañ ar varc’hadourezh erruet en Naoned, en Oriant pe e Sant-Maloù a vez graet gant porzhioù bihanoc’h ar broviñs, hag ar re-se a servij ivez da lec’hioù pourveziñ d’ar porzhioù bras. Ar greun eo a zo e kreizig kreiz ar rouedadoù kenwerzh, diazezet mat, ha pa vefe fourgaset ingal ar rouedadoù-se gant lezennoù cheñch-dicheñch, savet evel kemend-all a skoilhoù ouzh kas ar varc’hadourezh er-maez eus Breizh. E-kerzh ar bloavezhioù 1770, porzhioù Kerne-Izel eo, hini Kemper en o fenn, a gas gwinizh da re An Oriant, Bro-Leon hag ar Mor-Bihan. Segal eo avat ar pep brasañ eus ar pezh a vez kaset d’an Naoned – lod anezho adkaset alese etrezek ar Guyenne, an Aunis hag ar Saintonge – pe da ledenez Gwenrann, peotramant e-barzh aber ar Wilen. Darempredet e vez stank an hentoù-mor a-dreuz ar Mor-Bihan ivez. Emañ porzh Gwened e penn an traou el lenn-vor-se, gant an havroù tostañ en e servij, hag alese e vez kaset gwinizh etrezek An Oriant ha kargamantoù etrezek Bourdel ha porzhioù ar Mor Kreizdouar. Ma troer war-zu arvor an hanternoz, porzhioù Treger ha Goueloù eo, dreist-holl, a ra war-dro kenwerzh ar greun, Landreger ha Pempoull paneveken. E servij Brest ha Sant-Maloù emaint, padal ez aio an trafik war ziskar en daou borzh bras-se e dibenn kantved Loeiz XIV.\nEstreget war vor e vez graet kenwerzh boued e Breizh. Eus an arvor d’an argoat, pe er c’hontrol eus an douaroù d’an aodoù ez eus maread a hentoù kenwerzh a-dreuz hag a-hed al ledenez, hag a bep seurt tud o labourat warno ha war o zro. Diouzh un tu, ar baramantourien a genwerzh a gas tout o aferioù e-ser ar beajoù a hirdreizh, hag int eo a ro d’ar porzhioù bras o finvidigezh koulz hag o skeudenn. Diouzh an tu all avat, ar goñversanted vihan eo a bourchas o boued d’ar Vretoned war ar pemdez. Tud bihan o danvez, un nebeud kantadoù pe milieroù a lurioù en o dalc’h hepken : marc’hadourien dre damm ha/pe dre-vras, ispisourien, marc’hadourien gwin, greun, chatal peotramant kigerien. Prenañ a reont produioù evit o gwerzhañ pelloc’h, pe treuzfurmiñ anezho a-raok o gwerzhañ, gwech a vez. Ar varc’hadourien chatal hag ar gigerien a vez trawalc’h dezho, peurvuiañ, daremprediñ foarioù ha marc’hadoù ha kenwerzhañ tal-ouzh-tal gant o c’hendivizerien. Padal an ispisourien hag ar varc’hadourien gwin dre-vras a vez e darempred a-wezhioù gant koñversanted eus proviñsoù all. Al lizhiri eskemmet aketus hag ingal a zo dezho ur perzh pennañ en darempredoù-se. N’eus kaoz warno nemet eus traou ar vicher, peurvuiañ ne skriv ar varc’hadourien war al lizhiri-se nemet ar pezh o deus urzhiet, dre ober gant forzh formulennoù a zereadegezh. Lod eus an dud a vicher a ya hep termal, a zo kaeroc’h, betek beajiñ war al lec’hioù produiñ, kement ha mont da dañva eno ar produioù a fell dezho prenañ. Meur a droiad betek Bourdel ha Libourne en doa bet graet e-giz-se Berthou yaouaer, ur marc’hadour gwin eus Roazhon, evit prenañ du-hont traou hag a oa evit marc’hadourien all, evit tavarnourien, peotramant evit hemañ-henn o chom e Roazhon pe war-dro.\nEvit pourveziñ o stalioù e rank an ispisourien kontañ war kenwerzhourien An Oriant hag An Naoned. Lod eus an te hag eus ar pebr gwerzhet gant Kompagnunezh an Indez a vez kaset etrezek kêrioù pennañ ar broviñs, alies dre hentoù an argoad evit fed kêrioù an arvor e hanternoz al ledenez. Alies ivez avat, Montroulez, Rosko ha Sant-Maloù n’eus anezho nemet pazennoù war un hent hiroc’h, rak d’an tu all d’ar mor eo e vez kaset ar varc’hadourezh pelloc’h, dre floderezh, da Vro-Saoz. Heñvel dra evit produioù an Antilhez : kaset e vezont amañ hag ahont e Breizh, war vor, a borzh bras da borzh bras. Aesoc’h ar bagoù hag an aocherezh, pa lak ar c’hirri tri devezh evit mont eus an Naoned da Roazhon peurvuiañ. Livret e vez ar varc’hadourezh e seier, kesadoù pe paneroù, ha gwerzhet dre damm goude-se e-barzh boutikoù ha n’int ket fichet gwall gaer peurvuiañ : un daol da gontouer, balañsoù evit gallout muzuliañ, marc’hadourezh war ziskouez e-barzh boestoù pe kinniget eeun-hag-eeun er sac’h ma oant bet degaset. Endra ma teu ar sukr, ar c’hafe hag an te, hepdale, da vezañ debret hag evet gant tud kêr, n’en em gav ket ar maezioù lezet a-gostez evit afer-se. Stank eo ar prouennoù a ziskouez e veze debret sukr hag evet kafe an Antilhez ha te gant an dud diwar ar maez : gant ar re en o aez da gentañ, met ivez gant an dud vunut. Er Roc’h (-Derrien) e Bro-Dreger e veze gwerzhet ar produioù-se gant Yann Toudig, e-touez reoù all, ha kavet o doa fred muioc’h-mui e-kerzh ar bloavezhioù 1770. Ar skeudenn a zo da zerc’hel soñj anezhi evit a sell kenwerzh ar boued e Breizh en XVIIIvet kantved zo hini ur c’henwerzh liesseurt ha dizingal e stummoù. Un darn eus ledenez Breizh a zo troet war-zu ar mor, digor war ar bed, ha diwar un hevelep digoradur e vez ur mordeadur stank a-hed an arvor. E-skeud-se avat, an argoat n’eo ket ken liammet all ouzh an ekonomiezh marc’had. Kement-mañ evelkent ne vir ket ouzh argoadiz, labourerien-douar ar braz anezho, da sellet en tu-hont da harzoù ar broviñs, na da vezañ sachet gant saourioù nevez deuet eus Azia hag Amerika.\nBe troet diwar ar galleg Gant Stefan Moal\nKimizuka Hiroyasu, Bordeaux et la Bretagne au xviiie siècle. Les routes du vin, Rennes, Presses Universitaires de Rennes, 2015.\nLetaconnoux Joseph, Les subsistances et le commerce des grains en Bretagne au XVIIIe siècle, essai de monographie économique, Rennes, imprimerie Oberthur, 1909.\nMichon Bernard, L’aire portuaire de Nantes aux XVIIe et XVIIIe siècles. Construction d’une aire portuaire, Rennes, Presses Universitaires de Rennes, 2011.\nQuéniart Jean, La Bretagne au XVIIIe siècle (1675-1789), Rennes, Ouest-France, 2004.\nScuiller Sklaerenn, Le commerce alimentaire dans l’Ouest de la France au XVIIIe siècle, thèse de doctorat, université Rennes 2, 2015.\nAUTEUR : Sklaerenn Scuiller\nDocteure en histoire moderne, Sklaerenn Scuiller est chercheuse associée au laboratoire Tempora – EA 7468.\nLa Chambre de commerce et le boulevard Sévigné\nLes ports de commerce bretons\nLes dockers du port de commerce de Brest


Amon zo unan eus doueed pennañ an Henegiptiz hag eus mitologiezh ar Verbered. Talvezout a ra eo anv Imen kement hag « An hini kuzhet » pe « An hini n'haller ket anavezout ». Kement-se a dalvez n'haller ket anavezout e furm wirion abalamour m'en em ziskouez dindan stummoù a bep seurt. Graet e vez anezhañ Imen achâ renou, "Amon e anvioù niverus". Gant e bried Amemet ez eo unan eus doueed Eizhad Hermopolis.\nAmon, Amoun,a-wezhioù Imen (jmn)\nDindan stumm ar c'houblad Amon-Ra e teuas da vezañ kreiz ar reizhiad teologiezh kempleshañ eus Henegipt. Amon a oa ar pep pennañ hag ar pezh a oa kuzhet, e-skoaz Ra a oa an doue diskuliet. Un doue krouer, e oa. Kampion ar re baour e oa ivez hag ur roll a-bouez en devoa en deoliezh hiniennel. Krouet e voe Amon gantañ e-unan, hep tad na mamm. E roll evel roue an doueed a vrasaas kement ma tostaas ar relijion d'an undoueegezh hag an doueed all a zeuas da vezañ stummoù anezhañ. Asambles gant Osiris ez eo Amon-Ra an doue eus Henegipt zo meneget ar muiañ. Azeulet e vez ivez er broioù tost da Henegipt Henlibia ha Nubia.\nDindan stumm ur waz, unan eus e loened sakr, e tozvas ar vi kentañ a zinodas ar vuhez dioutañ. Dindan neuz un naer e sperias ar vi kosmek stummet en dourioù kentañ. Meneget eo gant testennoù ar piramidennoù e-touez an doueed a wareze ar faraon marv hag, er Grennimpalaeriezh e kemeras ar c'hentañ plas e bro Teba, ma kemeras lec'h Montou a-benn ar fin. Doueoniourien Teba a roas dezhañ ur pried nevez, Mout, hag ur mab, C'honsou, doue al Loar, bodet o zri e Triadenn Teba.\nEvel m'en diskouez e anv (« An hini kuzhet »), n'haller ket taolenniñ anezhañ. Abalamour da se e veze livet gant neuz ar faraon, met gantañ ur gurunenn gant un doare boned en e benn, div bluñvenn sonn peg outañ hag e groc'hen livet e glas-glizin. Livet e vez gant ur c'hroc'hen gell, pe du a-wezhioùigoù, hag abalamour da se e vez hevelebaket ouzh Min, doue Koptos.\nE arouezioù eo gwaz Egipt (henegipteg smn), abalamour da zistagadur damheñvel an daou anv moarvat, hag ar maout (henegipteg šft). Dirak e dempl e Karnak e weler un aleziad sfiñsoù dezhe korfoù leoned ha pennoù meot, arouezioù e c'halloudegezh da engehentañ.\nAmon hag an doueez Mout\nDoue lec'hel Teba e oa da gentañ. Goude ma erruas an XIvet tierniezh, a orin eus ar gêr-se, e penn ar vro, Amenemhat (« Imen zo dirak ») peurgetket, ur faraon eus an XIIvet tierniezh, e teuio da vezañ roue an doueed, « aotrou tronoù ar vro zoubl ».\nDa vare an XIIvet tierniezh e teuas Amon da vezañ doue arouezius Henegipt. Unvaner ar vro e oa ha roet en deus an trec'h da Ahmôsis war an alouberien Hiksos. Unanet e oa neuze da Rê, doue an heol e Heliopolis, ha dont a reas da vezañ an doue kosmek Amon-Rê, « an hini peurbadus, aotrou Karnak, krouer eus ar pezh zo anezhañ, mestr pep tra, diazezet en un doare padus e pep tra ». Lenn a reer ivez « Daoublegañ a ra an doueed e-harz e dreid evel chas pa anavezont bezañs o aotrou ».\nHevelebekaet eo ivez ouzh Min, doue Koptos dindan an anv Amon-Min, doue ar strujusted. gant Mout ha C'honsou ez a d'ober un driadenn azeulet e Karnak. Gant Rê ha Ptah ez a d'ober strollad tri doue bras Henegipt.\nE-kichen an Amon roueel-se, diziraezus d'ar pep brasañ eus an dud, ez eus ur stumm all eus an doue Amon gwelet evel un doue tostoc'h hag a selaoue ar re baour, ar re glañv hag ar maouezed dougerez gant evezh. Gallout a reont tostaat outañ e-pad ar gouelioù relijiel bras evel gouel Opet ma' z ae prosesion bigi sakr Triadenn Teba (Amon, Mout ha c'honsou) eus Karnak da Louksor.\nE-doug an oadvezh arkaek gresian an hini e oa hevelebekaet Amon ouzh an doue gresian Zeus. Annezidi Kirene eo a vrudas anezhañ er bed gresian dindan an anv Ammon-Zeus (henc'hresianeg Ἄμμων Ammon, hag Ἅμμων Hammon). Santual e orakl en oaziz Siwa a oa an trede e ment er bed hellenadek goude hini Delfi (gouestlet da Apollon) ha Dodone (gouestlet da Zeus). Aleksandr Veur a lakaas embann eno e oa mab Ammon-Zeus e -331.\nKurt Heinrich Sethe, Urkunden des ägyptischen Altertums, levrenn IV, "Urkunden der 18. Dynastie", Leipzig, 1932-1961\nRoland Harari, Gilles Lambert, Dictionnaire des dieux et des mythes égyptiens, Le Grand Livre du Mois, 2002, isbn=2-7028-7781-8\n↑ H. Basset, « Les influences puniques chez les Berbères », e Revue Africaine, Nnn 62, 1921, pp. 367-368\n↑ Cf. Ruth Schumann Antelme & Stéphane Rossini, p. 25\n↑ Vincent Arieh Tobin, Oxford Guide: The Essential Guide to Egyptian Mythology, Edited by Donald B. Redford, p. 20, Berkley books, ISBN 0-425-19096-x\n↑ Gwaz Egipt.\n↑ Liv bolz an oabl eo ar glas. Liv ar maen-pers eo ivez, ur maen-sakr evit Henegiptiz.\n↑ Alopochen aegyptiaca\n↑ Ovis longipes aegyptiaca\n↑ Enskrivadur Thoutmôsis III e Karnak (Sethe 1932-1961, p. 164)\n↑ Meulgan da Amon eus Kaero, XVIIIvet tierniezh (Harari et Lambert 2002, p. 15)\nAdtapet diwar « https://br.wikipedia.org/w/index.php?title=Amon&oldid=1861202 »


Gallaoueg, yezh Breizh Uhel | Becedia\nGallaoueg, yezh Breizh Uhel\nAozer : Bèrtran Ôbrée - Chubri / Du 2016\nCaoz’ouz galo ? Ur yezh romaneg komzet e darn vrasañ reter Breizh ar ar Gallaoueg. Hag aes eo da nep a vez o pourmen dre ar vro klevet sonioù ar yezh, e verboù en amzer dremenet strizh, pa echuont gant ar soniad «-i», gant e ziftongoù evel an «ao» (un biao chapè), pe an «e kreiz» (tu vâ manjë). Evel holl yezhoù bro-Frañs emañ e implij war an diskar, daoust ma teuler ur sell dedennet warni abaoe ar bloavezhioù 1970, hag eo aet war-raok an anaoudegezh outi gant ar strollegezhioù lec'hel. Tro ar mareoù-se ivez eo bet kroget gant lezennadur ar gallaoueg hag aet war-raok e genskrivadur. Daoust m'eo pinvidik e c'hlad dre gomz, e krog ar gallaoueg da da gaout e lod el lennegezh dre skrid abaoe fin an XXvet kantved : barzhoniezh, bannoù treset troet, danevelloù.. Kelennadurezh ar gallaoueg a gaver amañ hag ahont, eus ar skol-vamm d'ar skol-veur. Kentelioù evit an dud gour a gaver ivez muioc'h-mui. Er rannvro e kaver meur a gevredigezh a lak o foan da dalvoudekaat ar gallaoueg. Hag ar yezh a gaver ivez e gouelioù pe darvoudoù a-ratozh, evel Mil Goul e Roazhon, ha krog eo da gaout e blas er mediaoù sellet-ha-klevet ivez.\nIstor ha geografiezh\nBreizh-Uhel a-bezh emañ tachenn implij ar gallaoueg : departamantoù Il-ha-Gwilen ha Liger Atlantel, ha reter ar Mor-bihan hag Aodoù-an-Arvor. Azalek marevezh romanekadur an Arvorig, etre ar c'hentañ hag ar Vvet kantved goude ar C'hrist, emañ penn-kentañ ar gallaoueg. Ur yezh romaneg eo, e rummad ar yezhoù «oil», evel m'emañ ar pikardeg (pe ar «chti») hag ar galleg. Roudoù ar galianeg a veze komzet en Arvorig a gaver ennañ. Levezonet eo bet gant ar brezhoneg e kornôg e dachenn, gant ar frankeg, a veze kaozeet gant ar Franked, gant Yezh an Hanternoz a veze gant ar Vikinged, hag hini ar yezhoù oil tostañ, hag hini ar galleg.\nAlies c'hoazh e vez graet «trefoedach» eus yezh Breizh Uhel, ha koulskoude ez eo anavezet ar ger «gallaoueg» en tachennoù tost eus hini ar brezhoneg, ha en em ledet eo muioc'h c'hoazh abaoe ar bloavezhioù 1970. Testeniekaet eo en un diell gant an dug Yann IV e 1371, o venegiñ an daou derouer « Bretaigne gallou », «Breizh ar gallaoueg», ha « Bretaigne bretonnante », «Breizh ar brezhoneg». Dont a rafe an anv gallaoueg diouzh ar ger keltiek «gall», a dalvez kement hag ar re a gomz ur yezh romaneg, pe ar re ne gomzont ket brezhoneg.\nPa geñverier ouzh ar galleg e teu anat e zibarderioù. Aes da verzhout eo lod, pa vezer tost ouzh ar re gozh, dre o fouez-mouezh pa gaozeont galleg zoken. Menegomp da skouer implij ar soniad« -i » tost bep gwech ma implijer ar verboù en amzer dremenet strizh (tu manji,- debriñ a reas– vouz pensitt, -soñjal a raec'h), pe implij ar rannig goulennata « ti » (Ton frérr vièn ti ? Ha dont a raio da vreur ?). Evit pezh a sell an distagadur e c'heller merzhout ar vogalenn-greiz «e» o tont war-wel, zoken e dibenn ar gerioù (eplletë, hastañ). Heñvel eo ar vogalenn-se ouzh ar soniad « heu » a zistager par vezer en entremar, e c'henoù damzigor, e zeod hag e vuzelloù distanet. Anavezout a reer ivez ar gallaoueg dre e ziftongoù niverus, evel [aw] (Julao, Juluan) pe [aj] (Seint Dolài, Sant-Aelwez) skrivet « aï »peurvuiañ, met evit e soniad « r vogalenn » pe «silabenn» (brton, breton – Batiss ‘Rnaod, Yann-Vadezour Renault) treuz-skrivet « er » peurvuiañ. Ur perzh a gaver ivez e tchekeg (Brno, ker gevellet gant Roazhon), arabeg ar Maghreb (mdrsa, skol) ha meur a yezh all er bed.\nLez sorciér du pont de Sènt-Nicolas-de-Rdon (Sorserien Sant-Nikolaz Redon) – Dastumet gant Albert Poulain / Kontet gant Philomène Hurel pe «La Mère Hurel de Piperia », evel ma vez graet anezhi (Presperieg, 35) - Dastum\nGoude un devezhiad labour e vod ar mestr e vicherourien. Mont a ra er-maez da gerc'hat ur banne evito. Diwezhat eo, ha noz eo dija. War e hent e kej ouzh sorserien/lutuned/boudiged o tañsal. Kaset eo ganto e-kreiz an dañserien, ha mont a reomp betek Sant-Nikolaz-Redon (pe betek an Naoned). A-drugarez d'e c'herioù hud e c'hell ar mestr distreiñ d'e aplud. Diwezhat-tre eo pa erru d'ar gêr en-dro gant e bodad sistr. Reiñ a ra abeg e zale gant e dro-gaer.\nYezh bennañ poblañs Breizh Uhel e oa ar gallaoueg, betek ar bloavezhioù 1950. Pell eo da vezañ ken buhezek abaoe. Hag abaoe 2009 eo lakaet ar gallaoueg e-touez ar yezhoù «en arvar bras» gant an Unesco. Evel evit holl yezhoù bro-C'hall e c'heller displegañ dilez ar gallaoueg gant ur politikerezh ensavadurel enebet ouzh ar yezh, evel er skolioù da skouer. Dont a ra ivez eus ar c'hemmoù bras er gevredigezh o deus kaset e implij d'an traoñ : donedigezh ar mediaoù sellet-ha klevet, kresk implij ar skrid er vuhez bemdeziek, hini ar c'herioù, emdroadur ar micherioù ha, fiñvusted al labourerien… Ha koulskoude, abaoe ar bloavezhioù 1970 e teu war-wel meur a intrudu a c'hell degas da soñj e vo posupl cheñch penn d'ar vazh.\nDiasur e chom statud ofisiel ar gallaoueg. Ma 'n eus ar Stad asantet e gelennadurezh abaoe ar bloavezhioù 1970, ne lak nemet nebeut-tre a arc'hant enni. E 1977, eo bet sinet Karta sevenadurel Breizh, enni ar gallaoueg. E miz Kerzu 2004 e voe anavezet «ez-ofisiel, e-tal ar galleg, ar brezhoneg hag ar gallaoueg evel yezhoù Breizh» gant Kuzul Rannvro Breizh. E 2010, koulskoude, ne ya budjed ar gallaoueg d'ober 1 da 2 % eus hini «Yezhoù Breizh» er rannvro. Hag izel-tre e chom ivez budjedoù ar c'huzulioù departamant gouestlet d'ar gallaoueg. Diouzh un tu all, un nebeut kumunioù ha kumuniezhioù kumunioù o deus roet ur plas dereat d'ar gallaoueg er panellerezh pe er c'hehenterezh.\nYezhoniezh ha lezennat\nE penn-kentañ ar bloavezhioù 1850 eo bet boulc'het al labour yezhoniel war ar gallaoueg, gant embann meur a c'heriaoueg lec'hel. Ha meur a levr diazez a vez kinniget bremañ d'an deskarded. Etre 1995 ha 2012 da skouer eo bet embannet tri c'heriadur divyezhek ha daou yezhadur. Diouzh un tu all ez eus bet, abaoe 2006, enklaskoù gant komzoù komzerien a-vihanik enrollet, evit aesaat ar studioù yezhoniel. Skrivadur ar gallaoueg zo bet e kalon meur a labour enklask abaoe fin ar bloavezhioù 1970. E 2013 ez implijer dreist-holl daou zoare-skrivañ, an ABCD hag ar Moga, ha dre labourioù termenadurezh etre-kevredigezhioù bet kaset en-dro evit Rannvro Breizh e weler ar sav-poentoù o tostaat. E-touez ar c'hodifikadurioù bet degemeret a-unvouezh, un nebeut fonemoù kensonennek a vez treuzskrivet dre ur grafem nemetken, er c'hontrol d'ar galleg. Da skouer evit ar soniadoù « z » (prinzon, prizon) ha « j » (Jorjaod, Georgeault). An div gensonenn-staoñ a skriver « qh » (qheuru, nerzhus, kalonek) ha « gh » (ghimentier, kazetenner). Treuz-skrivadur vogalennoù zo, dianav e galleg, a vez degemeret ha skignet a-vras, evel an « e kreiz » en dibenn-gerioù (bllë, segal) hag an diftong « ao » (caozant, helavar).\nLez fée d'la Crë de Mahoué (Boudiged Kroaz Mahoue) Enklasker : Eveil à la musique au Pays (Ploërmel) / Lavaret gant : an aotrou Izè eus Sènt-Beriou-de-Maoron (Saint-Brieg-Maoron, 56) - Dastum\nUr stumm all eus ar gontadenn a-raok. Ur mestr o vodañ e vicherourien war-lerc'h un devezhiad labour...\nE-pad pell eo bet al lennegezh e gallaoueg ul lennegezh dre gomz. Kavout a reer ivez c'hoariva e gallaoueg, a-drugarez da strolladoù amatourien. Ha gant arnevezadur ar gallaoueg adalek ar bloavezhioù 1970 e aet war-raok ar skrivañ barzhoniezh. Bannoù treset zo bet troet e gallaoueg. Boulc'het eo bet gant skrivagnerien ar sevel sonioù met ivez stummoù lennegezh nevez evel danevelloù, skiant-faltazi pe danevelloù-buhez.\nTro ar bloavezhioù 1970-1980 eo bet lakaet plas deskadurezh ar gallaoueg eus ar skol-vamm d'ar skol-veur. Un danvez diret er vachelouriezh ez eo abaoe an distro-skol 1998. E Skol-Veur Roazhon 2 e c'hell ar studierien heuliañ kentelioù gallaoueg evit an aotreegezh abaoe 1998. Ouzhpenn da se e c'heller deskiñ e-kerzh kentelioù-noz, stajoù pe stalioù-labour. War-gresk e ya just a-walc'h ar c'hinnigoù kentelioù evit an dud gour, pezh a ziskouez splann ar pled taolet war ar gallaoueg e Breizh-Uhel ha pelloc'h.\nDiouzh tu ar mediaoù sellet-ha-klevet, e weler nevezenti abaoe ar bloavezhioù 2000. Un dek eurvezh bennak ar sizhun a vez skignet war Plum FM, hag un nebeut c'hallaoueg war gwagennoù France Bleu Armorique. War Armor TV e vez skignet abadennoù e gallaoueg ur wech ar mare. Dedennetoc'h-dedennetañ eo ar sellet-ha-klevet gant ar gallaoueg, ha ne tlefe nemet mont war-raok. Rak dedennet eo meur a oberour ar gallaoueg gant ar fed ne daoler ket pled eus an doareoù-skritur, neuze e c'hello ar sellet-ha klevet tapout ur plas pennañ en amzer da zont.\nKevredigezhioù ha darvoudoù\nWar dachenn Breizh-Uhel e kaver teir gevredigezh o labourat evit ar gallaoueg nemetken. Kevredigezh ar gelennerien war ar gallaoueg a vod kelennerien ar skolioù publik en Akademiezh Roazhon. Bertègn Galèzz a glask kas ar gallaoueg war-raok dre zarvoudoù ha dre ur greizenn dafar titouriñ. Gouestlet eo an Ensavadur Chubri d'ur renabl eus ar gallaoueg ( dre enklaskoù dre gomz) hag e dalvoudekaat. Ouzhpenn da-se e kaver meur a zarvoud bloaziek hag a ro ur plas dereat d'ar gallaoueg,evel « Mil Goul » e bro Roazhon, « le Gallo en scène » e broioù Sant-Brieg ha Lambaol, pe c'hoazh « les Gallèseries ».\nPELHATE Anne-Marie, Le galo, qhi q’c’ét don ? Ce que vous avez toujours voulu savoir sur le gallo, Pornig, Le Temps, 2011.\nLevrlennadurezh klok e pdf\nKelenn, davez war zibab, kelaouadenn TF1, 21 a viz Mae 2013\nMil Goul, ur gelaouadenn gant Armor TV\nKontadennoù e gallaoueg gant Matao Rollo – Armor TV\nKevredigezh kelennerien ar gallaoueg\nRenabl ar c’hentelioù ha stajoù gallaoueg kinniget : Apprendr\nKelenn er skolioù bublik : Galo es ecole\nEnhentadur er skolioù mamm ha kentañ derezh : Dihun ha Ma classe en gallo\nStummadur micherel Stummdi\nKELEIER STAG OUZH AR GALLAOUEG\nKAMPOU HANV E GALLAOUEG\nYEZHOU EN ARVAR\nAtlas UNESCO ar yezhoù en arvar\nSkouer an euskareg [pdf]\nAbaoe 2007 e labour Chubri war ar renabl yezhoniel ar Gallaoueg, ha talvoudekaat ar yezh. E rener, Bèrtran Ôbrée, a zo bet o labourat war ar yezh abaoe ar bloavezhioù 1980. Stummet eo bet skiantoù ar yezh, ha kaner ar strollad Ôbrée Alie e vez ivez.\nLe galo, qhi q'c'ét don ? Ce que vous avez toujours voulu savoir sur le gallo


En passant – Stefan Carpentier\nHirie em eus bet ar c’heloù. Dont a ray er gouloù d’an 11 a viz C’hwevrer 2016.\nHa ret eo din lavaret deoc’h piv eo ar bleiz-se? Mil vrudet eo, alato! Evit ar re n’anavezont ket ar bleiz… grit anaoudegezh gantañ e brezhoneg d’an 11 a viz C’hwevrer 😉\nAuteur StefanPublié le 11 décembre 2015 Format En passantCatégories Brezhoneg, Non classé, Skridoù da lenn3 commentaires sur Ar bleiz a felle dezhañ cheñch liv\nGer an deiz #9\nPa glask an nen gerioù en ur geriadur e c’hall e selloù degouezhout gant traoù ha ne oant ket o klask. Sed a c’hoarvezas ganin hiziv.\nEvit c’hoari filifala e tleer bezañ daou d’an nebeutañ, bezañ war o zu mat o-daou (pe ouzhpenn). Gant fent un tamm e kinnigan-me d’am c’haredig c’hoari filifala. Dav eo lavaret n’eo ket ur ger doanius da zistagañ.\nMat eo c’hoari filifala evit ar yec’hed, hini ar spered bepred abalamour d’an andorfin.\nC’hoariit ´ta ken lies ha bemdez ma c’hallit!\nAuteur StefanPublié le 18 mai 2014 Format En passantCatégories Brezhoneg, Ger an deiz, Non classé3 commentaires sur Ger an deiz #9\nGer an deiz #8\nUr skouarnad em eus tapet ergentaou. Savet em boa un tamm skrid, derou ur verrdanevell e galleg. Sellet em eus ouzh ar skrid, ne oa ket re fall, ha me goulenn ouzhin ma-unan: « Ha gouest e vefes da skrivañ kement-all e brezhoneg war-eeun? »\nKriz ar respont.\nAuteur StefanPublié le 24 octobre 2013 Format En passantCatégories Brezhoneg, Ger an deiz, Non classé2 commentaires sur Ger an deiz #8\nGer an deiz #6\nA cupe of ti in ze gardeunne? Ouate? I donte sink so. Me ‘gav din n’emaoc’h ket gant an hent mat aze. Ma, klaskomp pelloc’h!\nGwelet a rit ar gevnidenn aze? Ya, ya, ouzh ar voger o tiskenn sioulik. Prest eo da lammat warnoc’h. Mar emañ ar voull ganeoc’h e vefet troet en den-kevnidenn. Mat.\nGwelet a rit an naer o’n em silañ e-touesk ar geot uhel dindan an heol kraz? Mar emañ ar voull ganeoc’h e vefet troet en den-naer. Mat.\nGwelet a rit ar razh aze? Ya, ya, he beg ‘barzh en ho poubellenn. Honnezh bepred he deus ho kwelet hag he selloù lufr zo paret warnoc’h. Mar emañ ar voull ganeoc’h e vefet troet en den-razh. (Eee piv an diaoul a youlfe bezañ troet e seurt den?! Ma…) Mat.\nYa, pezh zo avat n’emaoc’h ket e-sell gortoz da c’houzout hag ar voull zo ganeoc’h emichañs. Kentañ tra a zeuy en ho spered marteze – ma n’eo ket treiñ e berserk ha flastrañ penn an holl loened-se – a vo ober gardenn.\nAuteur StefanPublié le 19 juin 2013 Format En passantCatégories Brezhoneg, Ger an deiz, Non classé4 commentaires sur Ger an deiz #6\nGer an deiz #5\nEmaoc’h dirak gwerenn-dal ur stal. N’eus forzh pehini. En tu all e welit un dra gaer, ker ivez, hag a soñj deoc’h e vo prenet ar miz a zeu peogwir emañ izel an dour er stank ganeoc’h er miz-mañ.\nAc’hanta ya! Met ar miz-a-zeu-se a vo kenkoulz all ar miz war-lerc’h pe ar bloaz war-lerc’h pe…\nken na vo lidet gouel sant Bikenig!\nAuteur StefanPublié le 15 juin 2013 Format En passantCatégories Brezhoneg, Ger an deiz, Non classéLaisser un commentaire sur Ger an deiz #5\nGer an deiz #4\nYa, noz eo ger an deiz. Kaer em eus klask lakaat an noz da astenn an deiz, ne dapan ket ober kement ha ma karfen. Re vuan e red an amzer evidon ‘m eus aon.\nNoz vat deoc’h eta. Warc’hoazh e vo deiz c’hoazh ha da noz e vo noz c’hoazh ivez sañset. Emichañs e lakain c’hoazh an noz da astenn an deiz pa lakay tud all, marteze, an deiz da astenn an noz.\nAuteur StefanPublié le 13 juin 2013 Format En passantCatégories Brezhoneg, Ger an deiz, Non classéLaisser un commentaire sur Ger an deiz #4\nGer an deiz #2\nKlemmichal. Bet lennet en Amañ hag Ahont gant Jarl Priel.\nDaou vihan zo du-mañ hag a oar gouerouzat ken lies ha bemdez.\nAuteur StefanPublié le 8 juin 2013 Format En passantCatégories Brezhoneg, Ger an deiz, Non classéLaisser un commentaire sur Ger an deiz #2


Pajenn:Morvan - Buez ar Zent, 1894.djvu/114 - Wikimammenn\nPajenn:Morvan - Buez ar Zent, 1894.djvu/114\ner bez a ioa dija toullet evithan he-unan. Ar breur hag ar c’hoar-ma n’o doa bet epad ho buez nemed eunn hevelep spered hag eunn hevelep kaloun; evelse n’o devoue ken nebeut nemed eunn hevelep bez goude ho maro.\nEvit ren eur vuez santeloc’h ha nebeutoc’h a vel d’ann dud e c’houlennaz beza resevet enn Urs sant Dominik. Hogen, ne c’houfe den lavaret pegement a vad a reaz er\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/114&oldid=137289 »


Schagen (distagañ :) a zo ur gumun e proviñs Noord-Holland, e rannvro West-Friesland, en Izelvroioù. Ur gêr eo abaoe 1415. 19,35 km² eo gorread Schagen, ha d'an 31 a viz Mae 2009 e oa 18 738 annezad enni. Un ti-gar a zo ma c'haller tapout un tren Intercity da vont da Den Helder pe Alkmaar, Amsterdam, Utrecht, Arnhem ha Nijmegen. Un eurvezh-hent a zo ezhomm da vont betek ti-gar kreiz Amsterdam (Amsterdam Centraal).\nE kuzul-kêr Schagen ez eus 17 dileuriad :\nSP - 2 zileuriad\nDuurzaam Schagen - 2 zileuriad\nLec'hienn ofisiel Schagen\nKartenn ar gumun a-bezh (Dutch)\nKeleiern diwar-benn Schagen\nKeleier diwar-benn Schagen\nAdtapet diwar « https://br.wikipedia.org/w/index.php?title=Schagen&oldid=1951655 »


thriller | Korn an dudi\nPrisoners / Denis Villeneuve (2013)\nPosted: 21 Genver 2014 in Sinema\nTikedennoù:film amerikan, film polis, Paul Dano, thriller\nPrisoners a zo ur film amerikan doare thriller gant ar sevener kebekat Denis Villeneuve.\nDeuet eo ‘maez war skrammoù ar C’Hwec’hkorn e miz Here 2013.\nE Boston, en ur c’harter trañkil, e krog an istor. Ur familh en em gav e ti mignoned evit lidañ Thanksgiving holl asambles. E pep familh ez eus ur plac’hig, ur c’hrennard, hag ar gerent. Ankouezet o deus ar merc’hed ur c’hoari en ti all, un tammig pelloc’h. Aotreet int mont di, gant ma yelo ar re vras gante. A-benn ar fin e ya kuit o-unan Joy hag Anna hep na ouife ar grennarded. Kudenn : ne zistroont ket. Hag an holl da glask war o lerc’h betek ansav ez int steuziet. Pe tec’het kuit, met perak, pe gwashoc’h, skrapet.\nKlasel-tre eo penn-kentañ Prisoners, un istor bugale aet diwar-wel evel ma vez kalz anezho.\nHogen, buan a-walc’h e komprener eo disheñvel ar pezh en deus c’hoant Denis Villeneuve diskwel deomp eus unan eus rannoù ur stirad skinwel polis boutin (evel Without A Trace da skouer, F.B.I. Portés disparus e galleg). Daoust ma heulier an enklask e vez lakaet kalz ar pouezh war ar pezh a c’hoarvez d’ar re a chom. Ur vamm (Maria Bello) ne ra nemet kousket, lonkañ louzoù ha krediñ (pe ober vann) e tistroio e verc’h. Ur c’houblad (Terrence Howard ha Viola Davis) a chom etre tristidigezh ha spi, o c’hortoz e kavfe ar polis o merc’h. Met dreist-holl e heulier tad Anna, Keller Dover, c’hoariet gant Hugh Jackman. Chaseour eo, hag « amerikan » a-fed tro-spered a gredfen lâret. En em santout ‘ra kablus rak n’eo ket bet gouest da wareziñ e familh. Kavout a ra nul ar polis ha divizout a ra adkavout e verc’h mod pe vod, zoken o vont dreist d’al lezenn. Dre zic’hoanag e teu da vezañ feuls ha da lonkañ.\nE keit-se e ya an enklask war-raok a-drugarez d’an enseller Loki (Jake Gyllenhaal), ur poliser iskis un tamm met mennet-kenañ. Ur c’harr-kampiñ kozh a oa o treiñ er c’harter d’ar mare m’eo « aet kuit » ar merc’hed. E vlenier a zo harzet. Ur paotr iskis eo, Alex Jones e anv, met un namm spered a zo gantañ ha buan e soñj ar polis ne c’hell ket bezañ kablus. N’eo ket ar pezh a soñj Keller Dover avat. Ne gompren ket perak eo bet dieubet Alex ha treiñ a ra da sod gant kement-se.\nPaul Dano, ganet e 1984, a zo evidon unan eus aktourien varrekañ e remziad. Dreist eo e Little Miss Sunshine (ar breur iskis), dreist eo e There Will Be Blood (ar prezeger hanter-fol).\nKen barrek eo er film-mañ, ha ken « cheñchet » ivet (blev, lunedoù, dremmlivaj…) ma ‘m eus lakaet hanter ar film da gompren e oa eñ a c’hoarie Alex. Sapre taol-kaer !\nSuspens a zo, dazlammoù niverus (lod dic’hortoz-mat ha lod aesoc’h da zivinout). An dibenn am eus kavet fin, kavet brav. Hogen, kavout a ran e chom goulennoù zo direspont, pe neuze ne’m eus ket komprenet pep tra.\nAliañ a ran Prisoners d’ar re a blij dezho ar filmoù ankenius doare thriller.\nN’e alian ket d’ar re gizidik avat rak direnkus eo ar film, ha kriz mat un nebeut arvestoù. Diaes eo bet din chom hep treiñ ma selloù a-wechoù, ha koulskoude ne soñj ket din bezañ dreistkizidik.\n50vet pennad Korn an dudi eo hemañ ! 🙂


Jezuz oc'h antren e Jeruzalem war un azen. Kartenn gant ur skeudenn eus ar Bibl eus deroù an XXvet kantved. Antreal en ur gêr war gein un azen a oa un arouez peoc'h hervez an hengoun,.\nDiazez er Bibl hag arouezelezhAozañ\nE danevell ar pevar aviel, e antre Jezuz e Jeruzalem war-dro ur sizhunvezh kent e zasorc'hidigezh,,,,.\nAn azen a c'hell bezañ un dave d'un arouez eus hengoun ar reter a ra anezhañ un aneval a beoc'h, er c'hontrol d'al loen-kezeg, zo ul loen brezel Ur roue a antree e kêr war varc'h pa veze en imor brezeliañ ha war un azen pa felle dezhañ diskouez e teue e peoc'h. Jezuz war un azen a oa arouez priñs ar peoc'h.,.\nKristeniezh ar c'hornôgAozañ\nAdtapet diwar « https://br.wikipedia.org/w/index.php?title=Sul_ar_Beuz&oldid=1977033 »


Youenn Gwernig gant skipailh Ar Vro Bagan : ul labour ramzel !\nComedia dell'arte ba Skaer !\nPublié le 12/10/21 9:20 -- mis à jour le 12/10/21 09:20\nLa Bulle, gant ar vro bagan\nUr pezh c'hoari liesliv gant c'hoarierien, sonerien, filmourien, gouleier : aze, gant 14 den, ur spered strollad anat, hag ur skipailh tud yaouank youlek ha barrek, peadra da gaout fiziañs e dazont ar c'hoariva daoust d'ar skoilhoù niverus a zo war an hent !\nSkaer, lunvezh 10 a viz Here 2021. Evit an dekvet gwech e vo c'hoariet "Youenn Gwernig". Diaes eo bet derc'hel ouzh ar seizh avel a-enep ar c'hoariva : ar genfinadeg, ar gurunenn, ar maskloù, ...\nMet aze, splann eo, ne veze ket merzhet e oa bet tizhet ar skipailh na gant an anken nag an droug. Brav ar sonerezh, brav ar filmoù gant fotoioù ar barzh meur, ar "brasañ barzh a zo bet a viskoazh e Breizh" (a-fed ment eveljust, se zo fent Youenn Gwernig).\nUr pezh istorel, gant leun a zielloù (labour istorel, gant filmoù graet gant Youenn, Frañs 3, gant ar skipailh, skanoù lizhiri Jack Kerouac, Youenn G., mouezhioù brav enrollet, evel ma vefe ar c'haner brudet ganeomp er sal).\nAr fromusañ ? Pa oa bet mouezh Typhaine Corre o kanañ ? Pa oa ar skipailh oc'h adstagañ gant ar c'homedia dell arte evit c'hoari "La Bulle" , pezh c'hoari dianavezet ha skrivet asambles gant Youenn Gwernig ha barzhonegoù Anjela pe Glenmor diwar marv Yann Kêl ? Pa oa Goulc'han oc'h ober rener al Liamm, Ronan Huon, gant ur chupenn belous liv kistin, ken tost outañ ?\nPe fent Nicole, a-hed ar pezh c'hoari o langajiñ an arvesterien e penn kentañ, oc'h ober mamm-gozh bugale Youenn, pe c'hoazh o varc'hatañ ul lur amann ?\nGourc'hemennoù atav da Ar Vro Bagan a gendalc'h gant he hent. Ha kouraj vat d'an holl re yaouank evit tapout doareoù Youenn evit treuzkas ar sonerezh, ar c'han, hag ar varzhoniezh d'an holl e Breizh ha tramor !\nNicole ar Vourc'h hag ar c'hoariva : an nerzh da reiñ penn kentañ ar preder par Kerne Multimédia le 13/10/2021\nGoulc'han Kervella, skrivagner, c'hoarier, leurennier, daneveller par Kerne Multimédia le 11/10/2021\nLe CD de Strollad Ar Vro Bagan - "War hent Youenn Gwernig" par Culture et Celtie le 22/03/2021\ntags : ar vro bagan, c\_\_\_'hoariva, teatr


Rod-avel - Wikipedia\nUr rod-avel zo ur mekanik, pe un ardivink lusket gant nerzh an avel a-benn bangounellat dour pe fardañ tredan. Implijet e vez abaoe pell gant an dud evit aesaat o labour, malañ bleud er vilin da skouer.\nUr rod-avel war ar maez en Alamagn.\nUr rod-avel da fardañ tredan er Pas-de-Calais, e Bro-C'hall\nAr rod-avel savet gant Charles Francis Brush e Cleveland e 1888.\n2 Mont en-dro ar rod-avel\n3 Kreñvder ur rod-avel\n4 Perak lakaat rodoù-avel\nCharles Francis Brush a zo bet an hini kentañ o sevel ur rod-avel vihan evit reiñ tredan d'e di, gant batirioù, e 1888. Ar rod-avel gentañ bet krouet evit ar rouedad a zo bet savet gant Paul La Cour en 1890. Un nebeud bloavezhioù goude e savas ar rod-avel Lykkegard. E Bro-C'hall e oa krog da arnodiñ hag implijout ar rodoù-avel e 1955 gant EDF. Charles F. Brush eo an den kentañ da implijout ha da sevel ur rod-avel evit pourvezañ e di gant ur sistem batirioù, e 1888. An doare kentañ bet industrializet a zo bet savet gant Paul La Cour, e 1890. E 1957 eo e krouas Johannes Juul an « durbinenn Gedser » a servij da skouer evit ar rodoù-avel modern. Ar rod-avel Gedser he deus ur pourvezer a dri bann.\nMont en-dro ar rod-avelAozañ\nUr rod-avel a zo ur mekanik hag a zo lusket gant nerzh an avel a-benn bangounellat dour pe ober tredan. Galloudegezh ur rod-avel a zepant eus al lec'h m'emañ. Ul lec'h gant avel 30km/h, dre vras, a vo eizh gwech efedusoc'h eget ul lec'h gant avel 15km/h. Ur rod-avel a gerzh gwelloc'h pa vez avel alies ha reoliek. Tu zo d'implijout ur rod-avel adal ma vez avel etre 10 hag 20km/h.\nKreñvder ur rod-avelAozañ\nUr greizenn nukleel a brodu tro-dro da 1 500 MW d'ar muiañ tout. Kreñvder ur rod-avel a ya eus 1 da 6 MW. Ret eo kaout tro-dro da 1 000 rod-avel evit kaout ar memes kreñvder hag ur greizenn nukleel.\nRet eo kaout 2 wech muioc'h a vetoñs ha 3 gwech muioc'h a dir evit ober ur parkad rodoù-avel eget ur greizenn nukleel. Ur rod-avel a dro e-pad 6-7 eur (pa ne vez ket trawalc'h a avel pe pa vez re ne dro ket). E-pad an amzer a chom e vez produet tredan gant ur greizenn dermek, da gentañ-penn gant glaou.\nPerak lakaat rodoù-avelAozañ\nLakaet e vez muioc'h-mui a rodoù-avel rak un energiezh padus eo an avel, hag atav e vo anezhi. Se zo ur mod da broduiñ tredan adalek un energiezh difin, an avel, hag a vez, e-lec'h ma vezont staliet, kazi bemdez.\nAdtapet diwar « https://br.wikipedia.org/w/index.php?title=Rod-avel&oldid=1908523 »\nKemm diwezhañ d'an 5 Eos 2021 da 17:54\nKemmoù diwezhañ degaset d'ar bajenn-mañ d'an 5 Eos 2021, da 17:54.


Teiresias - Wikipedia\nTeiresias dirak Odysseüs e-pad an aberzh, Heinrich Füssli, 1780-1785, Graphische Sammlung der Albertina (Vienna).\nTeiresias (Τειρεσίας Teiresías e henc'hresianeg, Tiresias e latin) a oa un diouganer dall eus Thebai hervez mojennoù Hellaz kozh. Eñ ha Kalc'has eo an diouganerien vrudetañ e mojennoù Hellaz. Brudet eo evit e varregezh da ziouganañ an darvoudoù hag abalamour ma oa cheñchet e maouez e-pad 7 vloaz. Mab e oa da Eueros, a oa mab d'ar Spart Oudaios, ha d'an nimfenn C'hariklo. Teir merc'h en doa: Manto, Historis ha Dafne.\n1 Orin an donezon\n1.1 Kouronkadenn Athena\n1.2 Treuzfurmadur Teiresias\n1.3 Ar plac'h yaouank hag Apollon\n2.1 Diouganoù graet evit Herakles\n2.2 Diouganer ofisiel Thebai\n2.3 Marv Teiresias\n2.4 Teiresias en Ifernioù\nOrin an donezonAozañ\nTeiresias ne oa ket ganet diouganer anezhañ, na dall kennebeut. An doueed zo kaoz, met meur a vojenn disheñvel zo.\nHervez stumm Ferekides Aten, heñvel ouzh hini ar Bibliotheke savet gant ar Pseudo-Apollodoros, en em gavas Teiresias, pa oa krennard, gant Athena a oa o kouronkañ en noazh e feunteun Hippokrenes war Venez Helikon. Droug a savas en doueez werc'h a fellas dezhi kastizañ ar c'hrennard : « Athena a lakaas he daouarn war e zaoulagad ma vanas dall ».\nPeogwir e oa mamm Teiresias, an nimfenn C'hariklo, unan eus an doueed ec'h aspedas Athena da zaskor ar gweled d'he mab. Nac'hañ a reas an doueez met mat e voe dezhi skañvaat un tamm bec'h ar c'hastiz. « Glanaat dezhañ e zivskouarn a reas, ma c'hallas kompren yezh an evned ; goude e roas dezhañ ur vazh koad-korn, ma c'hallfe kerzhout evel an dud a wel sklaer ». Athena a roas dezhañ ivez ur vuhez hiroc'h eget ar re all hag ar galloud da virout e zonezonoù en ifernioù.\nKavout a reer ar stumm-se eus ar vojenn ivez e skridoù Kallimac'hos Kyrene hag en hini Nonnos Panopolis.\nDont a ra eil stumm mojenn Teiresias eus Ovidius. Pa oa Teiresias o pourmen er c'hoadoù e tirenkas gant e vazh div naer oc'h en em barañ. Kerkent e oa treuzfurmet e maouez. Teiresias a zalc'has ar stumm-se e-pad seizh vloaz. An eizhvet bloavezh avat e welas ar memes naeron oc'h en em barañ adarre. « Mard eo bras a-walc'h ho kalloud pa vezit gloazet, emezañ, da cheñch naoutur hoc'h enebour ez an da skeiñ ganeoc'h un eil gwezh. ». Hag evel-se e vije deuet Teiresias da vezañ ur gwaz adarre.\nPa lavaras Zeus e kemere ar maouezed muioc'h a blijadur evit ar wazed pa vezent o c'hoari ha pa zalc'has e bried Hera ar c'hontrol, e c'houlennas an doueed ali Teiresias a oa bet hag ur vaouez hag ur gwaz. Teiresias a yeas a-du gant Zeus. Hera, « brouezet muioc'h eget na zeree diwar-benn un danvez ken skañv all, a gondaonas daoulagad he barner d'an deñvalijenn da viken ». Zeus ne c'halle ket mont a-enep diviz Hera, met da gempouezañ dallentez Teiresias e kinnigas dezhañ an donezon da welet an amzer da zont hag ur vuhez hir keit ha seizh remziad tud.\nHervez Bibliotheke ar Pseudo-Apollodoros e tanevell Hesiodos un istor heñvel en e oberenn.\nAr plac'h yaouank hag ApollonAozañ\nSkrivet e oa stumm diwezhañ ar vojenn gant an eskob Eustathios Thessalonike en XIIvet kantved en e oberenn diwar-benn an Odysseia ma ra anv eus un istor kontet gant Sostratos. Er vojenn-se, a oa e orin en ur c'hlemmgan hellenadek, e vije bet Teiresias ur plac'h pa oa ganet. Pa oa plac'h yaouank e tedennas Apollon, hag an doue, en eskemm eus he c'harantez, a gelennas ar sonerezh dezhi. Koulskoude, ur wezh deuet en oad, e roas Teiresias e sac'h da Apollon. Treuzfurmet e oa neuze e gwaz gant an doue a-benn ma vevfe d'he zro galloud an doue Eros.\nAdalek ar c'hentañ treuzfurmadur-se ha goude bezañ bet tredeogez an tabut a oa savet etre Zeus hag Hera diwar-benn ar blijadur bevet gant ar wazed hag ar maouezed, Teiresias ne vije ket tremenet nebeutoc'h eget c'hwec'h gwezh eus ur reizh d'eben.\nDiouganoù graet evit HeraklesAozañ\nLiammet eo Teiresias gant Boiotia, ha gant savidigezh Thebai m'en dije tremenet ar pep brasañ eus e vuhez. Paosanias en deus deskrivet al lec'hioù disheñvel a zalc'he ar soñj eus e vuhez en eil kantved goude J.-K.. Apollodoros, diouzh e du, a zanevell e oa goulennataet an diouganer gant Amfitryon abalamour da zizoleiñ an « toueller » en doa kousket gant e wreg e-keit ha ma oa e lec'h all, en ur gemer e neuz. Daou varzh bras, Pindaros ha Theokritos, o deus meneget roll an urisinour Teiresias da vare ganedigezh ar gouron Herakles.\nAr c'hentañ Nemeaenn savet gant Pindaros a oa aozet da veuliñ an hini a oa aet ar maout gantañ en ur redadeg kirri e c'hoarioù Nemea : keñveriet e oa e berzhioù mat hag e furnez ouzh hini Herakles. Danevell a ra an aozer e vuhez vurzhudus. Goude kurioù kentañ ar babig a voug an naeron kaset gant Hera fuloret, Amfitryon, leztad marvel Herakles, souezhet ha nec'het gant e nerzh hag e galon divoas, a c'houlennata e amezeg illur Teiresias. Diouganiñ a ra hemañ tonkat an hanterzoue, e gurioù da zont, hag an divarvelezh a zo prometet dezhañ e-kichen e dad, [[Zeus].\nTheokritos, en e 24vet edilleia, goude bezañ kontet kur kentañ an haroz yaouank, a veneg diougan e c'hlod da zont gant an urusinour Teiresias.\nDiouganer ofisiel ThebaiAozañ\nKavout a reer e trajediennoù eus Henc'hres pennadoù all eus buhez Teiresias. An holl avat a zeu eus ar prantad m'en deus an diouganer ur roll ofisiel e keoded Thebai. Ar c'hentañ darvoud danevellet a gaver e trajedienn Euripides anvet Ar Bakanted. Danvez ar pezh-c'hoari zo anezhañ diazezadur feuls azeulerezh Dionysos e Thebai. Teiresias zo unan eus ar re nemeto a ya a-du gant an doue nevez. Kontet eo an darvoud-se gant Nonnos Panopolis ivez en e Dionysiaka er Vvet kantved goude J.-K..\nAnv a zo eus Teiresias ivez er pezh-c'hoari Oidipoüs roue savet gant Sofokles. Skoet eo bet Thebai gant ar vosenn, pevar rummad goude mare Ar Bakanted. Kreon, breur-kaer Oidipoüs, a gas gantañ respont orakl Delfi, a ziskuilh e ranker glanaat ar saotr taolet war ar geoded gant muntr ar roue kozh Laios. Goulenn a ra Oidipoüs gant Teiresias diskuliañ ar muntrer. Nac'hañ a ra an urusinour a-grenn respont da c'houlennoù ar roue avat. Sevel a ra un tabut taer etrezo a lako anezhañ da ziskuliañ, en un doare dieeun, orin gwirion saotr Thebai hag ar gourdrouzoù bras a c'hallfe skeiñ gant Oidipoüs.\nDanevellet eo heuliad an istor-se er pezh anvet Ar Fenikianezed a oa savet gant Euripides. Ur wezh kaset Oidipoüs diwar e dron, e vibien Eteokles ha Polyneikes a ziviz rannañ ar galloud etrezo, pep hini anezhe a reno war Thebai a bep eil e-pad bloaz. Mallozhet int bet gant Oidipoüs avat en deus gouestlet anezhe d'en em lazhañ an eil egile, abalamour m'o doa bac'het anezhañ er palez. Tarzhañ a ra an diemglev etreze kerkent hag ar bloavezh kentañ : Eteokles, un tirant, a nac'h rentañ an tron d'e vreur. Polyneikes, gant skoazell ar seizh penn, a laka seziz war e geoded dezhañ. Gounit a ray tud Thebai ar brezel a-drugarez da ziouganoù Teiresias a zisplego e ranker aberzhiñ mab Kreon, Menoikeüs da gaout an trec'h.\nTrec'h eo Thebai war ar sezizerien met daou vab Oidipoüs en em lazh an eil egile. Kreon a zeu da vezañ roue ar geoded hag a ziviz neuze e vo beziet Eteokles en un doare lidek. Difenn a ra avat interiñ an « treitour » Polyneikes, hervez an urzhioù roet gant Eteokles a-raok mervel. Antigone, harozez ar pezh-c'hoari gant Sofokles er memes anv, a dal ouzh an difenn dre zoujañs ouzh an enorioù sakr a ranker da rentañ d'ar re varv ha goleiñ a ra ar c'helan a zouar en ur seveniñ al lidoù-kañv. Teiresias a glask lakaat Kreon da zoujañ ouzh lezennoù divrall an doueed. Koulskoude e sav buan droug en tirant rak ar pezh zo diskuliet gant Teiresias. Klask a ra an diouganer lakaat Kreon da zistreiñ d'ar skiant vat ha diskouez a ra dezhañ ar pezh a c'hourdrouz anezhañ. Kreon avat a respont gant kunujennoù. Mont a ra an urusinour kuit neuze en ur ziouganañ ar c'hastizoù a zeuio a-berzh an doueed.\nHoll ar skrivagnerien zo a-du da lâret e varvas an diouganer pa oa kemeret Thebai gant an Epigoned, mibien ar seizh penn o doa kemeret perzh e kentañ seziz ar geoded. Hervez ar Pseudo-Apollodoros e vije tec'het an urusinour er-maez eus ar geoded gant tud Thebai a oa chomet bev, hag e oa chomet a-sav gante e-tal ar stivell Tilfoussa. Aet e vije an den kozh da anaon eno abalamour m'en doa evet dour yen eus ar stivell. Paosanias a zisklêr e oa serret an urusinour hag e verc'h Manto, hag a oa chomet e diabarzh ar geoded, gant Argianed a zivizas kas anezhe da Zelfi, d'o c'hensakriñ da Apollon. Abalamour ma oa re oadet evit ober ar veaj-se e vije marvet Teiresias e-kichen stivell Tilfoussa. Un arroudenn eus ar Melampodiezh savet gant ar Pseudo-Hesiodos a ro ar bedenn ziwezhañ a vije bet distaget gant an urusinour da Zeus. Anv a ra peurgetket eus e ouiziegezh hag eus e vuhez a-hed seizh remziad, ar pezh a gadarna an donezon lakaet war gont Athena gant Kallimac'hos Kyrene.\nTeiresias en IfernioùAozañ\nOdysseüs en ifernioù a c'houlennata spered Teiresias, krater e stumm ur c'hloc'h eus Lucania savet gant liver Dolon, IV kantved kent J.-K., kambr-studi ar medalennoù, Levraoueg vroadel Bro-C'hall\nAr pezh en deus skrivet Kallimac'hos en deus desket dimp en doa resevet Tiresias ar galloud dreistnaturel da viret e spered goude e varv. Abalamour da se ez eo lakaet da zont en-dro eus rouantelezh ar re varv gant Odysseüs, en Odysseia, rak e ziougan a oa an doare nemetañ, evit mab Laertes, da c'hoût penaos distreiñ d'ar gêr. Diouzh alioù Kirke e kas Odysseüs da benn an evadoù-kinnig hag an aberzhioù ret da vont e darempred gant anaon ar re varv. Gwad an anevaled aberzhet a ver er foz a laka anaon ar re varv da zont eus an ifernioù da evañ anezhañ. Ret eo da Ene Tiresias evañ da gentañ rak mod all e vefe re niverus an anaon ha ne c'hallfe ket Odysseüs selaou e gomzoù. Kirke a ra anv anezhañ evel « an dall n'en deus kollet mann eus e spered », e-skoaz an eneoù all zo sellet oute evel « pennoù dinerzh ar re varv ». Tiresias zo deskrivet « o terc'hel gantañ en e zorn ur vazh aour », evel un arouez eus ar galloud en deus.\nA-drugarez d'e c'halloud e c'hall lâret da Odysseüs ar pezh o deus divizet an doueed ha diouganañ dezhañ ar gripedoù a ranko treiñ diwarno e-doug e veaj d'ar gêr. Goude bezañ displeget an abeg eus kasoni Poseidon a oa sachet warne abalamour m'o doa dallet e vab ar c'hiklop, an diouganer a ro e alioù, en o mesk doujañ kousto pe gousto ouzh tropelladoù Helios. En tu all da se e lavar da'r gouron ne echuo ket e avanturioù gant lazhadeg ar bleustrerien a zizenor e balez. Ret e vo da Odysseüs mont kuit en-dro betek ma kavo ur bobl na anavez ket ar mor hag aberzhiñ da Boseidon eno. Koulskoude, daoust da skoazell Kirke ha Tiresias, ne zeuio nemet Odysseüs a-benn da achap da c'hripedoù Enez Helios, ma kollo e geneiled holl o chañsoù da zistreiñ da Itaka. Odysseüs hepken a zistro en enezenn, hag a zanevello da Benelope e emgav iskis gant an diouganer marv.\n↑ Apollodoros III, 6, 7\n↑ Meulgan V, Evit kouronkadenn Pallas, 120-130\n↑ Dionysiaka, V, 337)\n↑ Ovidius Metamorfozoù, III, 316-338\n↑ Metamorfozoù, III, 316-338\n↑ Sellet ouzh al levrenn IX Beotia, da skouer e 16, 1 ; 18, 4 ; 19, 3\n↑ Apollodoros, II, 61, 8-9\n↑ Nemeaennoù I, v. 65-72\n↑ Idylle XXIV, sellet ouzh ar gwerzennoù 63-102, peurgetket\n↑ Gwerzennoù 170-369 \n↑ Kan XLV, v. 52-218\n↑ Ar Fenikianezed Gwerzennoù 834-959\n↑ Antigone, Gwerzennoù 988-1098\n↑ Bibliotheke, III, 84\n↑ IX, 33, 1\n↑ Odysseia, X, 492\n↑ Odysseia, XI, 29\n↑ Odysseia, XI, 90\n↑ XXIII, 323\nAdtapet diwar « https://br.wikipedia.org/w/index.php?title=Teiresias&oldid=1769809 »\nDernière modification le 16 Gwe 2017, à 19:23\nKemmoù diwezhañ degaset d'ar bajenn-mañ d'an 16 Gwe 2017, da 19:23.


Kaozeal:Vaucluse - Wikipedia\n--Neal 19 Du 2006 da 12:31 (UTC)\nN'haller ket lakaat un anv brezhonek ijinet d'un departamant gall na d'un departamant kolombian. Bianchi-Bihan 27 Du 2008 da 12:28 (UTC)\nPerak 'ta? Neal (Kaozeal) 27 Du 2008 da 15:48 (UTC)\nPeogwir eo lakaat un anv ijinet e-lec'h anvioù gwir all. Peogwir n'eus nemet an hini en deus ijinet ar ger a ra (lakaomp e rafe) gantañ. Unan a zaou: pe e reer gant an anv ofisiel gallek, pe an anv okitanek: unan bennak da vihanañ a ra ganto. Bianchi-Bihan 27 Du 2008 da 17:45 (UTC)\nGwell e kavan implijout ar stumm okitanek, met ne welan ket perak n'hallfer ket brezhonekaat lec'hanvioù. Stummoù "ijinet" 'mit-hu? Hag eus pelec'h e teu ar stummoù okitanek - ne oant ket bet ijinet un deiz bennak gant Okitaniz? Ne vern, n'eo ket evit lakaat ar soubenn da drenkañ, rak re vat ec'h an traoù war ar wikipedia-mañ, hag a-du on ganit evit implijout ar stumm okitanek, met pa roer e soñj e kavn gwell goût pere eo an abegoù. A galon, Neal (Kaozeal) 27 Du 2008 da 20:22 (UTC)\na) Displeget sklaer e oa an abeg. b) N'a ket re vat. Bianchi-Bihan 28 Du 2008 da 05:13 (UTC)\nAdtapet diwar « https://br.wikipedia.org/w/index.php?title=Kaozeal:Vaucluse&oldid=1770185 »\nKemmoù diwezhañ degaset d'ar bajenn-mañ d'an 19 Gwe 2017, da 15:24.


Pajenn:Sales - Introduction d’ar Vuez devot.djvu/470 - Wikimammenn\nPajenn:Sales - Introduction d’ar Vuez devot.djvu/470\nAR PEMZECVET CHABISTR.\nAffectionou general var ar gonsiderationou diaraoc, ha conclusion eus an exerciç-mâ.\nO Resolutionou quer, c’hui eo ar vezen gaer a vuez en deveus plantet va Doue gant e zorn e creis va c’halon, hac a fell d’am Salver arrousi gant e c’hoad evit e lacat da rei frouez ! Quent ar maro eguet permeti e veac’h displantet gant nep seurt avel. Non, nac ar vanite, nac ar plijadurezou, nac ar binvidiguez, nac an afflictionou ne zuint jamæs a ben da ziframma digueneèn ar resolution am eus da servicha Doue moyenant e c’hraç.\nYa, va Doue, c’hui ê hoc’h eus-hi plantet em c’halon ar resolution-se, hac hoc’h eus conservet en ho pruchet paternel a bep eterite ar vezen gaer-se evit va jardin. Allas, peguement a eneou a so pere ne dint quet bet favoriset er fæçon-se ! ha penaus eta e c’hallen-me biquen en em humilia aoualc’h dindan ho trugarez ? O resolutionou caer ha santel, mar ho conservàn, em c’honservot ivez ; mar bevit em ene, va ene a vevo enoc’h. Bevit eta da jamæs, o resolutionou mad, c’hui pere a so eternel en drugarez eus va Doue ; bezit\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/470&oldid=125282 »


Abadenn Sinema : Hostiles\nAbadenn Sinema - Pennad skignet d'ar 07.06.2018\nPennad-komz kaset da benn gant : Jean-Claude Le Ruyet\nUr film sevenet gant : Scott Cooper (2018).\nGant : Christian Bale, Rosamund Pike, Wes Studi (2e14).\nLâred a ran deoc'h krenn-ha-krak, heb gortoz pelloc'h : na lennit ket ar pennad-mañ mar karit mez kit da weled ar film a ziskouez dimp eh eus lec'h d'ar westernoù er sinema c'hoazh.\nUr gouron e oa bet ar c'habiten amerikan Joseph Blocker e-pad brezel an Digevrediñ. Mez en Amerik, er bloaz 1892, e oa daet da voud ur gouarner-prizon en ur c'hreñvlec'h e-kreiz stad ar Mec'hik-Nevez. Ha setu ma voe goulennet gantañ moned dre red da gas ar penn-brezel cheilhenn, Yellow Hawk, klañv braz, hag e familh ouzhpenn, beteg o zouaroù-orin, pell-pell a-vaze. Oblijet e oa, ya, rag nen doa ar c'habiten nemed disprizañs evid an Indian-se en doa lazhet meur a vignon dezhañ.War o hent e kavont Rosalee Quaid, ur vaouez bet lazhet toud he familh ganti gant Komanched ar c'hontre.\nGwallgaset e oa bet toud an dud-se gant ur vuhez rust ha kaled. Leun int a gounnar hag a zisfiziañs e-keñver o nesañ. Ha war an hent dañjeruz e vo red dezhe moned gantañ, e vo daw dezhe ober anavoudegezh kenetreze ha kontañ unan war egile evid treuzvevañ, a-gaoz d'an natur c'harw, pe abalamour da dud arall tort o speredoù.\nGwerso n'em boa ket gwelet ur western ken speredeg. Leun a feulster ennañ, ur gwir western enta, mez leun a breder, leun a garantez, braw-braz ar maezadoù lec'h ma kerzh an dud enne. Diouzhtu e soñjomp e Edward S. Curtis en doa bevet e fin ar c'hantved-se e-mesk Indianed an Amerik ha laosket dimp fotoioù ag ar re vravañ war o divoud. Strewet e pewar-ugent meuriad bennag e oa o niver tro-dro d'ur milion en XVIIIved kantved, pa ne chome ket mui nemed 40 000 anezhe pa'n doa kroget Edward Curtis da voned e darempred gante.\nGelloud a raer gweled ar film evel un astenn a labour Curtis, gant ar muioc'h a vuhez a c'hell ar sinema kennig. Petra a c'heller tennañ ag an daolenn fromuz-braz-se, akord an arvesterion evid lâred e oa erfin ur western gant tudennoù e c'hellomp santoud rac'h ar pezh a dreuz o c'halonoù hag o speredoù ? Evid ur wezh e vez santet don-don psikologiezh an dud ha mard eo hir ar film ne santer ket tamm hirder ebed e-barzh.\nAr pezh en deus skoet war ma spered eo ar santimant-mañ, an heni a c'hell lakad melkoni da zoned war ene an den : boud arruet gant ar c'hetal (interface), da lâred eo war an treuzoù etre daou ved : unan éc'h achuoud, dre heg liez, dre ziouver a zoujañs, hag ur bed arall é toned, splann a-walc'h dija e framm, ha n'eo ket sur tamm ebed e vo gwell an traoù ennañ nag eurusoc'h an dud o do ankouaet an heni kozh emberr. Evel-se eh a ar vuhez war-raog, evel-se e kouezh e izlonk an amzer sevenadurioù o doa bleuñvet e-pad kantvedoù kent moned er-maez a wel.\nAmañ e welomp fin amzer an Indianed, kompren a raomp ema achu an oferenn evite. Daet eo ar marc'h-du hag e vagonioù da voud trec'h war ar roñseed. Daet eo ar fuzuilhennoù da voud mestr war ar gwaregoù, daet ar re wenn da voud mistri ar re ruz. Mez er vandennad vihan-se a heulïomp war an hent en un natur bamuz he braventez, e santer keuz ha glac'har un Amerik savet war aloubadeg rust douaroù sakr. Gouied a raomp bremañ ar pezh a zo bet graet ag an Douar a-c'houde. Ha dasson a ra c'hoazh komzoù peurbadel an Indian Seattle e 1854. "Ne ziskouez ket an dud wenn remerkañ an aer a vez analet gante. Emaint evel an heni a laka meur a zeiz evid mervel : ne glew ket ar fallvlaz nag ar bestañs a sav diwar e gorf."


Krismenn o tiskontañ... D'ar Meurzh 10 a viz Mae etre 3eur25 ha 5 eur hor boa sellet, ni, skolajidi a bevare Glas ha Melen, ouzh ur filmig (26 munutenn) anvet Before Bach, bet sevenet gant Rolland Tepot. Ar filmig a gont istor ur strollad...\nMOR DON HA LANV DU\nKêr-Iz Daou zevezh staj gant ar re 5vet asambles gant Tomaz Kloareg. Labouret o deus hardizh war an destenn, al leurenniañ, al labour a-stroll. Graet o deus araokadennoù bras, a-drugarez d'al leurennier a vicher. Penaos leurenniañ...\nSKEUDENN GANT RONAN LARVOR EUS AR VREUDEUR MORVAN\nUr c'haer a bennad a oa bet skrivet gant Ronan Larvor en Télégramme pa oa deuet ar vreudeur Morvan d'ar skolaj. Gant aotre ar c'helaouenner, trugarez dezhañ, ez embannomp ar skeudenn gaer a oa gant ar pennad gallek "filozofiezh ar...\nUN DRA HEVERK EM DAREMPRED GANT BRO-EUSKADI\nDonostia, Enez Santa-Clara diwar krec'h Menez Urgull Ma'z eus un dra bennak am eus kavet disheñvel-kenañ etre Breizh ha Bro-Euskadi eo an darempred a zo etre an dud hag o doare bevañ. Amañ, e Breizh, diouzh an noz e chom kalz a dud...


Ann aotro Rosmadek - Wikimammenn\nAnn aotro Rosmadek\n(Adkaset eus An Aotrou Rosmadek)\nFañch an Uhel\nÉdouard Corfmat, 1868 (Levrenn I, p. 366-380)\n◄ Silvestrik (eil gwes) Ann aotro Rosmadek Pontplancoat ►\nANN AOTRO ROSMADEK.\n’Tre Rozmadek hag ar Baron, \n’Zo zavet ’n tamm dissension,\nBalamour d’un alead gwez\nA oa daou-anter en tre-z-he.\n’Nn aotro Rosmadek a lare\nA renkje kaout ar choaz ar gwez ;\nA renkje kaout ar choaz ar gwez,\nHe heritourienn hen goude.\n— Kent ewit kaout ar choaz ar gwez,\nTe renko gonid ann-ez-he ! —\nD’ann aotro ’r Baron en de-se :\n— Eomp-nin hon daou d’ar Prat-Newez,\nEwit c’hoari un taol kleze. —\n— Da c’hoari ’r c’hleze me n’inn ket,\nD’ann oferenn me ’ renk monet ;\n— Eomp-nin hon daou d’ann oferenn,\nVit torri ar gwall-blanedenn ;\nD’ann ofern-bred, d’ar gousperou,\nA dorr kalz a blanedennou. —\n— D’ann ofern-bred na iefomp ket,\nD’ c’hoari ’r c’hleze e ret monet ;\nEomp-nin hon daou d’ar Prat-Newez,\nEwit c’hoari un taol kleze ! —\nEr Prat-Newez p’int arruet,\nDa c’hoari ’r c’hleze int bet et ;\nP’int et da c’hoari ar c’hleze,\n’Nn aotro ar Baron ’ c’honee.\n’Nn aotro Rosmadek ’ lavare\nD ’n aotro ’r Baron, pa c’honee :\n— Baron, dastumet ho pouklo,\nMar ’z ann war-n-ez-he, m’ho zorro ! —\nD’ zastum he vouklo eo pleget,\nAnn trubart hen euz-han treuzet !\n’Nn aotro ’r Baron a lavare\nD’he baj-bihan eno neuze :\n— Guillaou ’r Belek, ma mewel mad,\nKlask ur belek d’am kovesad ;\nMedesinn da stanka ma gwad,\nM’am bo buhez ar Rosmadek. —\nGuillaou ’r Belek a lavaras\nD’he vestr ar Baron, p’hen klewas :\n— Gwell ’ve ober ho testamant,\nKeït m’oc’h en ho intentamant. —\nKenta testamant a eure,\n’Oa offr he ine da Doue :\n— Guillaou ’r Belek, ma mignon kez\nC’hui ’ ha d’ar ger ha me n’hann ket :\nMa gourc’hemeno d’am fried,\nMed n’ laret ket e vinn lazet ;\nMed laret ’ vinn et da Baris\nDa zaludin ar roue Loïz ;\nLaret e vinn et da Baris\nDa zaludin ar roue Loïz,\nPrenet ganin ur marc’h newez,\nKalonik ma marc’h oa re-ge. —\nAr Varones a c’houlenne\nEuz Guillaou ’r Belek, en de-se :\n— Guillaou ’r Belek, d’in-me laret,\nHo mestr ’r Baron pelec’h eo et ? —\n— Ma mestr a zo et da Baris\n’Wit saludin ar roue Loïz,\nPrenet gant-han ur marc’h-newez,\nKalon he varc’h a oa re-ge. —\nGuillaou ’r Belek a lavare,\nPa oa gant he goan, en noz-se :\n— Daoust piou ’n defo ann hardison\nD’anonz ar c’hezlo d’ann itron ?\nD’anonz ar c’hezlo d’ann itron,\nEo lazet hon mestr ar Baron ?\nD’ dapoud he vouklo p’e pleget,\nRosmadek trubart ’n euz-han treuzet ! —\nAr vates vihan pa glewas,\nD’ann nec’h gant ar vinz a bignas ;\nD’ann nec’h gant ar vinz eo pignet,\nD’ar Varones a deuz laret :\n— Aotro Doue petra ’vo gret ?\nHon mestr ar Baron ’zo lazet !\nD’ dapoud he vouklo p’eo pleget,\nAr Varones pa deuz klewet,\nTer gwes d’ann douar ’ zo zemplet ;\nTer gwes d’ann douar eo zemplet,\n’R vates vihan ’deuz hi goureet.\n’R Baron bihan, pa ’n euz klewet,\nD’he vamm ’r Varones ’n euz laret :\n— Ma mammik paour, na oelet ket,\nMe am bo buhez ’r Rosmadek ! —\nHa pa oa pemzek vloaz oajet,\n— Ma mamm ’r Varones, m’am c’haret,\nKleze ma zad d’in a rofet ;\nKleze ma zad d’in a rofet\nDa vont da gaout ar Rosmadek ;\nDa vont da gaout ar Rosmadek,\nHe vuhe ’renkann da gavet ! —\nAr Baron iaouank a lare\n’N ti ar Rosmadek p’arrue :\n— Demad ha joa holl en ti-ma,\nAr Rosmadek pelec’h ema ? —\nAr c’houarneres a laras\nD’ar Baron bihan, p’hen klewas :\n— Ema duze ebars he gambr,\nEt-c’hui d’hen kaout, mar oc’h euz c’hoant. —\n— D’hen kaout en he gambr na inn ket,\nHen ’deui d’ann traon pa vo pedet. —\nAr Rosmadek, ’vel ma klewas,\nHe benn er frennestr a voutas ;\nHe benn er frennestr ’n euz boutet,\nD’ar Baron iaouank ’n euz laret :\n— Baron bihan, kerz a lec’h-se,\nRag euz da wad am euz true ! —\n— N’ho pet nep truez euz ma gwad,\nPa n’ho poa euz hini ma zad :\nHa hastet buhan dont d’ann traon,\nPe me c’houezo ’n tan ’n ho holl vado !\nHastet dont ganin da c’hoari,\nPe me ’c’houezo ’n tan en ho ti ;\nPe me c’houezo ’n tan en ho ti,\nHo talc’ho en kreiz da dewi. —\nD’holl dut he di, pa gimiade :\n— Me ha brema d’ar Prat-Newez,\nMe ’zo sur ’kollinn ma buhez ! —\n’R Baron bihan a c’honee :\n’Nn aotro Rosmadek a lare,\nD’ar Baron bihan p’ c’honee :\n— Baron, dastum te da vouklo,\nMar an war-n-ez-he m’ho zorro. —\n— Hag a ve torret ma bouklo,\nArc’hant ’walc’h ’zo em godelo ;\nArc’hant ’walc’h ’zo em godelo\nDa gaout re-all ho ramplaso ;\nN’as be ket nec’h gant kement-se,\nC’hoari hardiz da daol kleze ! —\nD’ann aotro Baron, p’ c’honee :\n— Baron, dastum d’vouchouero,\nMar ’an war-n-ez-he m’ho saotro. —\n— Pa ve saotret m’ mouchouero,\nArc’hant ’walc’h ’zo em godelo,\nMerc’hed ’zo ’r vro hag ho gwalc’ho ;\nC’hoari hardiz da daol kleze ;\nC’hoari d’ daol kleze pa gari,\nOud aman en heur ma varwi ! —\nN’oa ket he c’hir peurlavaret,\nHe benn diwar he gorf ’n euz troc’het,\nHa taolet ’n ez-han war ar ru,\nD’ar vugale d’ c’hoari dotu.\nHag ann dut jentil a lare\nAnn eill d’egile an-ez-he :\n— Set’ ’r Baron bihan ’vont aman,\nHa penn ar Rosmadek gant-han ! —\nMa lare ann eill d’egile :\n— Hennes ’ oar c’hoari ar c’hleze ! —\nHe vamm ’r Varones ’c’houlenne\nEuz ’r Baron bihan, p’arrue :\n— Ma mab ar Baron, d’in laret,\nBet oc’h euz buhe Rosmadek ? —\nAr Baron bihan a laras,\nD’he vamm ’r Varones, p’hi c’hlewas :\n— Ma mamm, ’man he benn war ar ru,\nGant ’r vugale ’c’hoari dotu ! — \nRenaou, ar boutaouer-koad, en paroz Tregrom. — 1854.\nHA BARON HUET.\nBaron Huët a lavare\nDa Rosmadek, un dez a oe :\n— Eomp-ni hon daou d’ann oferenn,\nWit torri ar gwall-blanedenn. —\n’N aotro Rosmadek a lare\nDa varon Huët en de-se :\n— Et d’ann ofern nep a garo,\nEomp-ni da c’hoari ’r c’hlezeio !\nEomp-ni da c’hoari ’r c’hlezeio,\nAnn nep a gollo a gollo :\nAnn nep a gollo a gollo,\nNep a c’honeo, ’c’honeo ! —\nNa ter-heur anter ez int bet\n’C’hoari ar c’hleze ar fleuret ;\n’Benn ma oa peder heur zonet,\nBaron Huët a oa lazet.\nDa Willaou ’r Belek en de-se :\n— Et-c’hui d’ar ger, Gwillaou ’r Belek,\nHa kasset gant-oc’h ma ronsed :\nHa laret ’vinn et da Baris,\nPrenet ganin un inkane,\nKalonik ma marc’h ’oa re-ge. —\nAr Varones a lavare\nEuz frennestr hi c’hambr en de-se :\n— Petra newez ’zo en ti-ma,\nMa kreen ma c’hastel er giz-ma ?\nPetra zo ’n ti a neweïo,\nMa kreen ma c’hastel krec’h-a-traon ? —\nUr vates vihan ’oa en ti\nPell-amzer zo o serviji,\nHag a lavaras d’hi mestres :\n— Un dra bennag ’zo a newez,\nMe well o tont Gwillaou ’r Belek,\nMa mestr ar Baron n’welann ket. —\nAr Varones, vel ma klewas,\nGant ar vinz d’ann traon ’ziskennas ;\nGant ’r vinz d’ann traon eo diskennet,\nDa Willaou ’r Belek deuz laret ;\n— Gwillaou ’r Belek, d’in me laret,\nGwillaou ar Belek ’ lavaras\nD’ar Varones, vel m’hi c’hlewas :\n— Ma mestr a zo et da Baris,\nDa saludin ar roue Loïz,\nPrenet gant-han un inkane,\nKalonik he varc’h ’oa re-ge. —\nDa Willaou ’r Belek, p’hen klewe :\n— Gwillaou ’r Belek, mar am c’haret,\nAr wirionez d’in a larfet ;\nLaret-c’hui d’in ar wirionez,\nMe breno d’ac’h ’n habit-newez ;\n’N habit-newez gant passamant,\nA vo brao da un den iaouank. —\nGwillaou ’r Belek a lavaras\nD’ar Varones, ’vel m’hi c’hlewas :\n— Itron Varia ann Drindet,\nNac’h a ous-oc’h na hellann ket :\nNac’h a ous-oc’h na hellann ket\nMa mestr ar Baron ’ zo lazet ;\nMa mestr ar Baron ’ zo lazet,\nNa gant ann trubart Rosmadek ! —\nTer gwes d’ann douar a gouezaz ;\nTer gwes d’ann douar eo kouezet,\n’R Baron iaouauk ’n euz hi zavet ;\n— Tawet, ma mamm, na oelet ket,\nRevanj ma zad n’ vo ket kollet ;\nMar chomann-me da dont en oad,\nMe ’mo revanj maro ma zad ! —\nDa Willaou ’r Belek un dez oe :\n— Tennet ma c’hezek ’ar marchosi,\nLaket war-n-he tapisiri ;\nLaket war-n-he tapisiri,\nMonet hep dale a fell d’in,\nMonet hep dale a fell d’in\nDa welet Rosmadek d’he di. —\nEn maner Derleu p’arrue :\nRosmadek evel ma klewas\n— Et-c’hui d’ar ger, ma Baron mad,\nKen a vefet arru en oad,\nRag truez vraz ’ve, a gavan,\nHo lemel a vuhez breman ! —\nAr baron iaouank a laras\nDa Rosmadek, vel ma klewas :\n— Eomp da c’hoari ’r c’hlezeïo\nPe me lakaï ’n tan ’n es holl vado,\nA weli ’n-ez-he o leski,\nHa te ’vo dewet koulz ha hi ! —\nAr Rosmadek, pa ’n euz klewet,\nGant ’r vinz d’ann traon zo diskennet ;\nGant ’r vinz d’ann traon eo diskennet\nDa c’hoari ’r c’hleze int bet et.\nDiou-heur hag anter ez int bet\nO c’hoari ’r c’hleze ar fleuret ;\nO c’hoari ’r c’hleze ar fleuret,\nRosmadek a zo bet lazet.\nPa ’z ee ar Baron gant ar ru,\nA krene ann dut en daou-du ;\n’Krene ann dut en daou goste :\n— Hema ’oar c’hoari ar c’hleze ! —\nEr ger d’he vamm, pa arrue :\n— Dalet, ma mamm, kleze ma zad,\nMe ’m euz-han gwalc’het en he wad !\nMe ’m euz laket he benn d’ann traon,\nD’ar vugale d’ c’hoari c’hillaou !\nLaret ’m oa d’ac’h, assuret mad,\n’M bije revanch maro ma zad ! — \nKanet gant Garandel, leshanwet kompagnon dall.\n↑ Variante :\nEr bloaz mil seiz kant pevarzek,\nP’oa bet ar stadou en Naonet :\n— Eomp-ni holl d’ann ofernio,\nHa goude-ze ni ’ gombatto ! —\n↑ Une autre version ajoute :\n— Me ’m euz laket he benn war ’r pave\nD’ servijout d’ voul c’hillou d’ez-he ! —\n↑ La famille de Rosmadec tient une large et honorable place dans l’histoire de Bretagne, à différents titres. Je ne suis pas en mesure de déterminer à quel personnage de cette illustre famille se rapporte cette ballade d’une allure si fière.\nLe baron Huët de la seconde version ne me semble pas être le véritable nom ; ce doit être une altération, quoique je l’aie trouvé dans la bouche de plusieurs chanteurs.\nDans les Instructions du Comité de la langue, de l’histoire et des arts de la France, rédigées en 1853, par M. Ampère, je trouve, dans la pièce intitulée Monsieur de Bois-Gilles, une situation qui a quelque analogie avec celle de notre jeune Baron tirant vengeance de la mort de son père :\nAchevant ces paroles,\nLe combat s’engagit.\nBois-Gilles en tua trente,\nMais son épée faillit.\nIl appela son page ;\n— Petit Jean, mon ami !\nVa-t’en dire à ma femme\nQu’ell’ n’a plus de mari.\nVa dire à la nourrice\nQu’elle ait soin du petit :\nEt qu’il tire vengeance\nUn jour de ces gens-ci ! —\nBois-Gilles rendit l’esprit !\nAdtapet diwar « https://br.wikisource.org/w/index.php?title=Ann_aotro_Rosmadek&oldid=78815 »\nKemmoù diwezhañ degaset d'ar bajenn-mañ d'an 22 Du 2015, da 16:51.


An aviel hervez Sant Mark - Pennad 9 - Le Diocèse de Quimper et Léon\nAccueil - Les évangiles en breton - An Aviel hervez Sant Mark - Traduction Danielou - An aviel hervez Sant Mark – Pennad 9\n23 Jezuz a lavar dezañ : « Ar “ma heliez”-se !… Posubl e vez pep tra evid an hini a gred. » 24 Kerkent e youh tad ar bugel, en eur lavared : « Kredi a ran. Ro skoazell d’am diouer a feiz ! » 25 O weled ema an dud o tostaad, e hourdrouz Jezuz ar spered dihlan hag e lavar dezañ : « Spered mud ha bouzar ! Me a hourhemenn dit : kerz er-mêz anezañ, ha n’a ket ken ennañ ! » 26 Garmi a ra, ober kalz glizi dezañ da dond er-mêz. Deut eo da veza evel maro, ken e lavar kalz anezo : « Maro eo ! » 27 Med Jezuz e zihun, en eur grogi en e zorn ; sevel a ra.\n« An neb a vo eur skoill… »


Région_Bretagne - Trofeoù an diorren padus : al loreidi !\nAnne sophie Pinon\nTeir sizhunvezh o doa tremenet an 12 lisead e Togo evit nevesaat ar skol "Ma patrie" e Lomé © Lise Koedlogon\nEvit an 9vet Trofeoù-se e oa bet kaset 97 raktres da izili ar juri a oa bet bec’h warno o klask dibab ar re wellañ anezho. En unan eus pemp rumm ar genstrivadeg o doa da lakaat o anv : embregerezhioù, kevredigezhioù, strollegezhioù ha skolioù, hep ankounac’haat tem ar bloavezh (ar rumm ma c’halled reseviñ Priz ispisial ar juri war tem ar yec’hed hag an aezamant). Ar bloaz-mañ, avat, en deus divizet ar juri loreañ daou raktres nevezus, ijin ganto, kinniget gant ur skol hag ul lise : daou loread rampo zo eta e rumm ar skolioù !\nTrofeoù 2014 a oa bet roet d’ar 5 a viz Du en ul lid ofisiel dalc’het e sez Kef kengredit Arkéa e Brest. Un tamm brud a vo roet d’ar raktresoù gant ar priz gounezet ganto hag ouzhpenn-se e vo savet pep a video 2 vunutenn evit ma vint anavezet gwelloc’h.\nRumm ar skolioù\nLise Koedlogon ha kevredigezh Meuriad ar bed - Breizh (35)\nGwellaat n aozioù bevañ ha kelenn en ur skol eus Lomé e Togo\nDaouzek lisead, skoazellet gant o c’hamaladed ha daou gelenner, o deus sikouret d’aveiñ ar skol « Ma patrie » e Lomé, e Togo. E-pad ur veaj teir sizhunvezh e Togo, arc’hantet penn-da-benn ganto o-unan (en ur aozañ difoarioù, redadegoù kengret...), al liseidi vreizhat o doa nevesaet an doenn hag an tredan, ha staliet ouzhpenn strinkerezoù ha privezioù. Kizidikaet o doa ivez ar skolidi yaouank ouzh an diarbennoù yac’haat diazez.\nSkol Itron Varia Landean (35)\nBoued yac’h ha padus gant ul liorzh pedagogel ha biologel\nE skol an Itron Varia e tesker diouzh ar boued dre al liorzhañ. Ar vugale o deus ijinet, gant sikour ar vistri-skol, ul liorzh ma c’hounezont kalz seurtoù plant disheñvel a gementadoù bihan. Ar pal eo deskiñ penaos e kresk ar pezh a zebrer. Ur wech an amzer e vez implijet frouezh al liorzh naturel gant kantin ar skol, a oa bet stummet e geginerez d’ober gant ar produioù dastumet. Nebeud zo met eus an dibab int ! Tud a vicher a zeu ivez da gelaouiñ ar vugale war pegen yac’h eo debriñ boued kempouez, dre atalieroù hag o weladenniñ tachennoù.\nRumm ar c’hevredigezhioù\nRouedad Kempoell (22)\nDiorren ar rouedadoù berr er filierenn-voc’h\nAr rouedad Kempoell a laka saverien moc’h ha charkuterien e darempred an eil re gant ar re all evit kinnig d’ar vevezerien ur rouedad ingalañ all estreget ar re gustum. Ar pal eo kinnig produioù eus an dibab en ur priz reizh ha dereat.\nRumm an obererien bublik\nKêr Gonk-Kerne (29)\nKrouet liorzhoù legumaj lodennet hag un ispiserezh kengret\nKreizenn obererezh sokial ar gumun (KOSG) ha kêr Gonk-Kerne o deus digoret un ispiserezh kengret e kreiz-kêr ha krouet liorzhoù legumaj lodennet en ur stal labour-douar a-gozh. Pourvezet e vez an ispiserezh gant frouezh ha legumaj eus al liorzhoù ekologel, gounezet gant 12 den, an darn vrasañ anezho o resev ar c’horvoder kengred oberiant (KOKEO). Evel-se e harper tud laosket a-gostez ha war un dro e talvoudekaer ul labour-douar yac’h hag a zouj an endro.\nRumm an embregerezhioù\nKevredigezh 450 (29)\nDigreskiñ e zilaoskadennoù CO2\nUr benveg nevezus eo ar « Gont espern CO2, Breizh tiriad karbon », a oa bet roet lañs dezhañ e 2013 evit garedonañ an digreskiñ dioksidenn garbon. Graet e oa bet evit an hiniennoù koulz evel evit an embregerezhioù pe an ensavadurioù ha gantañ e c’haller gwerzhañ ar c’hiloioù CO2 dilaosket da gempouezerien pe eskemmañ anezho ouzh skridoù-prenañ. Bez’ ez eus 20 000 den hag o deus lakaet o anv dija gant an embregerezh hag 1,5 milion a dud a c’hallfe ober e Breizh. Ar pal : 1 milion a dud enskrivet e 2017.\nTrofe ispisial « Yec’hed hag aezamant »\nKevredigezh An neñneñioù bihan eus ospital su Roazhon (35)\nAesaat buhez ar vugale en ospital\nAr gevredigezh, krouet gant anesteziourien, a sikour ar vugale a-hed o chomadenn en ospital. Roet e vez neñneñioù, savet ez eus bet ur c’hoari war dablezenn... an holl draoù graet gant ar gevredigezh a wella buhez ar vugale en ospital hag a vihana an traomaoù goude-oberata. Arc’hantet e vez lod eus ar budjed oc’h adaozañ lastez-ospital ha talvoudekaet ez eus bet e-giz-se div donenn orjalennoù tredan ha 500 kg inoks e-korf daou vloaz hepken.\nKeloù eus ul loread eus 2013\nE 2013 e oa bet plijet ar juri gant ar raktres bag-dre-lien Soliverne, a vod barregezhioù filierennoù micherel al lise Jules Verne, e Gwengamp, ha labour ar gevredigezh Avelioù kornôg war dachenn ar c’henemprañ dre ar merdeiñ. E bourzh ar vag 35 troatad-se e c’hallo tud nammet mont, bevañ ha kemer perzh en embregadennoù. Eko-empentet eo ha krog ez eur da sevel ar c’houc’h. Evit kalonekaat ar gevelerien da genderc’hel gant o raktres ha reiñ un taol sikour ouzhpenn dezho o deus divizet Rannvro Breizh ha Kef kengredit Breizh profañ dezho gouelioù unan eus bigi Figaro ar filierenn wellentez evit ar redadegoù en donvor.\nUnan eus dalc’hoù an diorren padus eo ar yec’hed\nKavout a ra da Rannvro Breizh e rank an dud bezañ yac’h hag en o bleud evit bleuñviñ. Er politikerezh evit ar yec’hed e talc’her kont neuze, en tu all d’ar preder pe ar brudañ pleustroù yac’h, eus doareerioù ar yec’hed, ar faktorioù sokial hag endro o devez ul levezon war ar yec’hed : kalite an darempredoù sokial, kalite an dour hag an aer, an implij, ar boued, ar fiñvusted... Oc’h ober traoù evit ar yec’hed e reer evit an diorren padus ivez hag ar c’hontrefed.\nEvit diorren padus Breizh : an Agenda 21\nLec’hienn 9vet trofeoù Breizh an diorren padus\nPour un développement durable de la Bretagne : l'Agenda 21\nLe site des 9e trophées bretons du développement durable\nTags : Santé Développement durable\nPublié le Wednesday, November 5, 2014


Pajenn:Morvan - Buez ar Zent, 1894.djvu/809 - Wikimammenn\nPajenn:Morvan - Buez ar Zent, 1894.djvu/809\n29 a viz Du\nsant saturnin, eskop ha merzer\nd’ezhan he benn gant eunn tamm koat teo, hag evelse e varvaz ann ermit kalounek d’ann 28 a viz du euz ar bloaz 764, oajet hebken a hanter-kant vloaz.\nDisprijout ar groaz a zo disprijout Jezuz-Krist maro evidomp holl var ar groaz, hag ober fae var imachou ar Verc’hez hag ar Zent a zo ive ober fae var ar Verc’hez hag ar Zent ho-unan. Hogen, ann nep a zisprij Jezuz-Krist ne c’hell ket beza salvet, hag ann nep a ra fae var ar Verc’hez ha var ar Zent n’en devezo alvokad ebed d’he zifenn dirak Doue. Lakit evez eta da veza ato leun a respet evit ar c’hroaziou hag evit imachou ar Verc’hez hag ar Zent. Ar guir gristenien, a bep amzer, a zo bet boazet da zougen eur groaz pe eur vetalen venniget evit beza miret euz a bep drouk, ha dreist holl, diouz ar pec’het.\nann naved var ’nn ugent a viz du\nSANT HOARDON, ESKOP\nAr zant-ma a oue hanvet da eskop e Leon er bloaz 635, goude maro sant Tenenan. Gouarn a eure he eskopti gant eunn dousder hag eur furnez vraz epad pemzek vloaz, ha goudeze e varvaz leun a veritou er bloaz 650. Ne c’houezer netra ken divar he benn.\nSaturnin a ioa unan euz ar seiz eskop a oue digaset gant sant Per da brezeg ann Aviel e Frans, enn amzer ann impalaer Glaoda. Ar c’houec’h all oa sant Trophim a Arles, sant Paol a Narboonn, sant Marsial a Limoj, sant Aostremoan a Glermon, sant Gasian a Dour ha sant Valer a Drev.\nSaturnin a brezegaz da genta e Karkasoonn ; mes eno\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/809&oldid=138055 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/210 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/210\nbizitit eta ho kuinien ; sellit outhi, guelit he zrubuillou, ha savit ho preac’h evit he bennigen.\n« Bennigit an dud iaouang evit na vezint ket taget gant ar vreinadurez. Bennigit an tadou evit ma raint ho gallout da zevel mad ho bugale. Bennigit ar mamou, ma o devezo eur gonsolasion bennag en ho anken. Bennigit ar bobl-ma oll, ar re zo ama hag ar re n’emaint ket, ha grit ma vezint oll din eun deis da gana ho meuleudiou epad an eternite er barados. »\n« Respont a reas gant ar brasa dousder hag humilite da gement a c’houlenniz outhi. Clevet em eus ganthi ne devoa ket cousket abaoue an tregont a viz ebrel (an dra-ma a voa d’an derveziou diveza a vis guengolo), hag abaoue ken nebeut ne devoa\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/210&oldid=162188 »\nKemmoù diwezhañ degaset d'ar bajenn-mañ d'an 13 Mae 2020, da 20:19.


Pajenn:Instructioneu santel ar er gurionnéeu principal ag er religion, 1790.djvu/27 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/27\nparti a guemènt tra-zou : n’en dai comprênét é léh er bet ; ha quemènt tra-zou e zou comprênét én-ou.\nDoué-zou partout é tair-fæçon : dré é natur é ma én Nean, én doar hac é quemènt tra-zou ; dré é bresance ean e gleu tout hac e uél tout ; dré é buissance ean e ra tout hac e gondui tout.\nDoué zou Mæstr de quemènt tra-zou, ha nitra ne fehai mirèt doh-t’ou a zisposein èl ma car, a guemènt tra-zou.\nÉ Sagess e zou infini ; de larèt-è, ean e arranq, e jauge hac e gondui peb-tra de bèn dré voyandeu péré-zou é-raug isprit mab-dén : ha mar cavamb guenemb é hès ér béd certæn treu direih ha digampèn, n’en dai quet doh Doué é ma en droug, mæs dohemb-ni-memb ; rac ma houair parfætemant tènnein er reihtæt memb ag er péh e gavamb direih. Ean e brofitt ag er péhet memb, péhani zou er brassan desordr e ouhai bout, eit salvedigueah en dud, ha guhavè eit santefication er-ré er hommètt. Jamæs ne bermettehai ma vehai commettét en torfæteu e arrihue bamdé ér béd, quenevè ma houair troein quemènt-ce eid é hloër hac avantage é vugalé.\nDoué-zou infinimant just : é volanté hac é ævreu e zou perpet santel ha just. Ean e recompance er vertu hac e buniss er vince ; ha goudé m’en dès chervigét tehou er-ré fal èl benhuéguér eid accomplissein é zesseinneu, ean e ziscarg ar nehai é vangeance eit ou fu-\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/27&oldid=128814 »


Buhez ar Zent. page 54. Encyclopédie Marikavel.\npages 54, 55, 56, 57\nPages 54, 55, 5-, 57\nAn Itron-Varia o 'n zikouez en Pontmain\nAr Frans hag an Allmagn a oa savet an eil eneb d'eben. Ar gwad a boullade war an tachennou-brezel. Ar Brusianed a c'honeze bep tol. Er gêr, an tadou hag ar mammou a ouele d'o bugale; eur vantel ganv tenval-tenyal a oa ledet war ar vro.\nDorn Doue a skoe ar Frans, hag ar Frans a horjelle warnezi hec'h-unan hag a oa prest da gouezan en he foull. En eun tol, eur verelaouen dudius a darzas 'us da barouz Pontmain, a reas eus an noz eun de bras hag a lakas an esperanz da ziwan en kalonou ar Fransizien.\nKement-se a c'hoarvezas d'ar 17 a viz genver 1871. Pontmain, en eskopti Laval, war bevennou Breiz, a oa neuze eur gêriaden didrous, kristenien vat an dud a veve enni. Eun tiegez a oa, dreist-oll, hag a roë an ton er barouz : hini Barbedette. Pemp den oant eno : an tad, ar vamm ha tri grouadur. Ar c'hosan eus ar vugale a oa soudard abaoue an dri warn-ugent a viz gwengolo ; an daou-all, yaouankoc'h, a oa c'hoaz er skol. Eujen, ar brasan, a oa 12 vla, hag egile, Jozef, 10 vla, o-daou chentil ha sen-tus ha ken troët war al labour 'vel war ar beden.\nEn devez-ze, 17 a viz genver, an daou bôtr bihan a oa savet pell arôk an de, evit ober ar pez oant kustum d'ober bemde : o fedennou e-tal ar gwele, al labouriou war-dro ar c'hreier; hag en iliz, goude-ze, ar chapeled hag hent ar groaz evit ar zoudarded, da c'hortoz respont an oferen seiz heur, a veze eleiz a barousianiz enni, dreist-oll eus an tiegeziou o devoa bugale er brezel. Ha goude e oa ar skol.\nDa beder heur, ar bôtred o devoa kemeret peb a damm bara d'o adveren hag a oa et da zikour o zad da goanian al loened. War-dro pemp heur hanter, Janned Detais, an hini a liene ar re varo er barouz, a deuas da dremen en kichen karti Barbedette, a damzigoras an nor hag a gavas an tad hag e zaou vab, peb a horz gante, o pilât lann d'ar c'hezeg, ouz sklerijen eur c'holaouen rousin peget en genou eur c'hi ouz ar voger.\nYen e oa; an erc'h hag ar skorn a c'holoe an douar. En barr an nenv, ar stered a vil-vern a lugerne; ar pôtr bihan a zelle oute, dizeblant kaer. En eun tol, setu hen o tol plê, ' us da di Augustin Guidecoq, an amezeg, d'eun itron gaer evel ma n'evoa gwelet biskoaz, a zelle outan gant eur mousc'hoarz karantezus.\nEur zaë hep gri ha heb ourl, glas liou an nenv, marellet a stered aour, he gwiske eus he fenn d'an treid.\nEn he zreid he devoa eur botou-skanv glas, eur zeien alaouret rozetennet warneze. Eur oual du a guze he bleo hag he diskouarn, a goueze war he diskoa hag a ziskenne betek hanter he c'hein. Eur gurunen aour, eur beg d'ezi 'us d'an tâl, gant eur roudennig ru en kreiz oc'h ober an dro d'ezi, a oa war he fenn.\nHe daouarn digor a oa astennet etrezek an douar; he fenn a oa gwenn-kann, yaouank da welet ha stummet koant evel ar goulou-de, hag he daoulagad, teneredigez eur vamm enne, a bare war ar c'hrouadur.\n- Janned, eme ar pôtr, ne welet ket petra zo du-hont 'us da di Augustin Guidecoq ?\n- Petra zo ' ta ?\nAn ton a oa en mouez Eujen a zouezas an tad hag ar pôtr-all chomet er c'harti. Lampat a rejont war an treujou. Jozef hepken a wel, difazi, ar pez a gomz Eujen anezan. E dad ne wel netra; e vamm, en em gavet war al lec'h, kaer he deus sec'han gwer he lunedou, ne wel ket gwelloc'h.\nAr vrud eus ar pez a c'hoarveze en leur Barbedette a redas evel eul luc'heden, hag en eun tol, eleiz a dud a 'n em gavas.\nDiou verc'h eus ar skol gristen, Soazig Richer ha Jannig Le Bosse, a wel ar pez a wel ar bôtred. « Oh ! an itron gaer ! an itron gaer ! » emeze.\nAn ôtrou person, kaset kelou d'ezan, a 'n em gav ive. Stagan a ra gant ar pedennou; setu ar vugale da lavaret kerkent e c'hoarve eun neventi.\nEur groaz ru a welont war varlen an itron gaer; eur c'helc'h glas a ra an dro d'ezi, ha, dindan he zreid, eur zeien hirr ha ledan a zo stignet, hag eun dorn ha ne weler ket a skriv warnezi goustad, en lizerennou aour : « Mais priez, mes enfants ; Dieu vous exaucera en peu de temps; mon Fils se laisse toucher. » — « Pedit c'hoaz, ma bugale; Doue ho selaouo a-benn nebeut aman; ma Mab a deu e galon da vezan teneraet. »\nHag an itron gaer a deu an dristidigez war he zâl; kregi 'ra er groaz ru a zo war he barlen hag a zo warnezi eur c'hrist ken ru-all, hag e venn he zoublan warzu an douar, epad ma kan ar bobl ar c'hantik « Mon doux Jésus. » An ôtrou person a reas neuze kanan an Ave Maris Stella. Kerkent, ar groaz ru a dec'has, daouarn an itron gaer a ziskennas evel ma oant da gentan; al laouenedigez a baras war he zâl.\n- Ma zud kez, eme an ôtrou person, kouls eo d'imp lavaret ar pedennou diouz an noz.\n- Eun dra bennak a welet c'hoaz ? eme an ôtrou person, da fin ar pedennou.\n- Nan, netra ebet, netra ken, eme ar vugale.\nNav heur bennak e c'helle bezan.\nDoue an evoa grêt eur zell a drue ouz merc'h henan an Iliz.\nDoue eo ar Mestr, ha daoust m'eman a holl-viskoaz o ren ar bed, n'eman ket c'hoaz o vont da rei an dilez eus e garg. Kemer a ra an den dre an dorn, kerkent ha ma teu war an douar-man, ha ren 'ra anezan eus ar c'havel d'ar be.\nAdalek ar penn kentan, Doue au eus anavezet ha karet pep-hini ac'hanomp. Roët an eus d'imp, d'hon sikour d'ober ar vad ha da dec'hel diouz an droug, eur vamm garantezus, ar Werc'hez Vari. Mari eo maimm an esperanz. En em erbedomp outi. « Mes pedet, ma bugale ! » He c'hoant eo hen grafemp.\nSolve vincla reis ! Pedomp anezi, ma c'houlenno digant Doue hon fardon.\nProfer lumen caecis ! Pedomp anezi, ma tigaso sklerijen d'an dud dallet gant o gwall dechou.\nMala nostra pelle. Pedomp anezi, ma pellao ac'hanomp diouz pep droug.